Рустам Жабборов. “Афсунгар”нинг афсонавий отаси (Жон Роберт Фаулз) - www.ziyouz.uz\nБош саҳифа Илм ва фанАдабиётРустам Жабборов. “Афсунгар”нинг афсонавий отаси (Жон Роберт Фаулз)\nЧоп этилган 28.05.2019 01.02.2021 МуаллифZiyouz.uz\nИнглиз постмодерн адабиётида Жон Роберт Фаулзнинг ўзига хос ўрни бор. У айниқса, ўзининг “Коллекционер”, “Афсунгар”, “Француз зобитининг хотини”, “Дэниэль Мартин”, “Мантисса” сингари роман ва қиссаларида воқеаликни ноанъанавий усулда, ўткир ва теран нигоҳда ёритишга ҳаракат қилган.\nЖон Роберт Фаулз 1926 йилнинг 31 мартида Буюк Британиянинг Эссекс графлигига қарашли Лионси қасабасида дунёга келади. Унинг отаси Роберт Фаулз тамаки савдоси билан шуғулланар, онаси Глэдис эса, уй бекаси бўлса-да, маърифатпарвар инглиз аёлларидан эди. Фаулз ўз эсдаликларида онаси айтиб берган қадимий афсоналар, эртаклар унинг қалбида адабиётга нисбатан қизиқиш уйғотганини ёзади.\nЖон Бедфорддаги ўрта мактабда ўқиган пайтларида ҳам ўзининг ташаббускорлиги, жамоат ишларида фаоллиги билан ажралиб турарди. У барча фанларни пухта ўзлаштириш баробарида спортга, айниқса, крикетга жуда ҳам қизиқарди.\nЖон мактабни битиргач, бир муддат ҳарбий тайёргарликни ўтаб, Қироллик денгиз пиёдалари флотига қабул қилинади. У дастлаб шу соҳада қолишни режалаштирганди. Бироқ, икки йиллик хизматдан сўнг, флотни тарк этди ва Оксфорд университетига ўқишга киради. Бу ерда у немис ва француз тилларини чуқур ўрганади.\nОлий даргоҳ дипломи қўлига тегиши билан у Францияга йўл олади ва 1950-1963 йилларда педагогик фаолият олиб боради. У дастлаб Франциянинг Пуатье университетида, кейин эса Грециянинг Спецесс оролидаги гимназияда, сўнг Лондондаги Авлиё Годрик коллежида ёшларга сабоқ беради. Айнан мазкур оролда унинг машҳур “Афсунгар” романини яратиш ғояси туғилади. Роман воқеалари ҳам айнан шу оролда бўлиб ўтади.\nКейинчалик бу роман унга катта шон-шуҳрат олиб келди. Мазкур асар бош қаҳрамони Николас Эрфенинг прототипи муаллифнинг ўзидир. Асарда ўз қобиғидан зерикиб, саргузашт истаб, она юртидан бош олиб чиқиб кетган, кейин ўзи истагандек реал воқеликдан йироқ, хаёлот оламига тушиб қолган, охир-оқибат ўзининг дастлабки ҳаёт тарзига қайтган инсон қисмати ҳикоя қилинади. Инсон истакларининг чексизлиги, тақдир эса, ҳар бир инсоннинг имкониятлари даражасидаги ҳаёт тарзини инъом этиши мазкур асарнинг асосий мазмун-моҳиятини ташкил этади. Ушбу асар ўз имкониятимиздан ташқари рўёларга интилиб эмас, ҳаёт бизга тақдим этган неъматлардан тўғри фойдаланиб, умрнинг ҳар лаҳзасидан завқ олиб яшаш лозимлигини уқтиради гўё.\nАсарни ўқиш асносида унда Гомернинг “Илиада” ва “Одиссея”си, Шекспирнинг бир қатор драмалари таъсирини яққол илғагандек бўласиз.\nЖон бўлажак умр йўлдошини ҳам айнан Спецесс оролида учратган эди. У Элизабет Кристи билан 1956 йилда оила қуради. Элизабет ёзувчи билан кечган 35 йиллик ҳаёти давомида ижодига сезиларли таъсир ўтказади. Муаллифнинг кўплаб романлари қаҳрамонида айнан Элизабетнинг қиёфаси, сажъияси, феъл-атворини учратиш мумкин. Буни ёзувчининг ўзи ҳам кўп бор эътироф этган.\nФаулзнинг 1963 йилда нашр қилинган “Коллекционер” романи ҳам адабиёт майдонида кутилмаган ҳодиса бўлди. Қисқа фурсатда роман қўлма-қўл бўлиб кетди. 1965 йили роман режиссёр Уильям Уайлер томонидан экранлаштирилди.\nМазкур асар икки асосий қаҳрамон – Клегг ва Миранда тилидан ҳикоя қилинади. Капалак коллекцияси билан шуғулланувчи Фредерик Клегг санъат билим юрти талабаси Миранда Грейни ёқтириб қолади. Бироқ қизнинг унда кўнгли бор-йўқлиги билан қизиқиб ҳам кўрмайди. Кутилмаганда катта бойликка эга бўлган Клегг қизни ўғирлаб келади ва ўз қасрининг ертўласида сақлайди. Қиз бир неча бор унинг қасридан қочиб чиқишга уринади, аммо бунинг уддасидан чиқа олмайди. Охир-оқибат қиз тутқунликда зотилжам хасталигига учраб, вафот этади.\nЙигит аввал бу айрилиқдан сўнг ўз жонига қасд қилмоқчи бўлади. Бироқ қизнинг кундалиги қўлига тушиб қолгач, қиз ундан қанчалик нафратланганини англаб етади.\nМазкур романда муаллиф бойлик ва куч билан инсон қалбини забт этиш имконсизлигини ёрқин ва ишонарли тарзда тасвирлай олган.\nШундан сўнг ёзувчининг “Аристос” номли публицистик тўплами дунё юзини кўради. Бу тўпламда у ўзининг жамиятдаги турли-туман муаммоларга нисбатан муносабатини билдириб, ҳар бир муаммонинг ижтимоий ва психологик жиҳатларини таҳлил қилишга уринади. Муаллиф ўзи яшаб турган ижтимоий табақалашув, ижтимоий тенгсизликни қаттиқ танқид остига олади.\n1968 йили Фаулз ўз оиласи билан Англия жанубидаги Лайм-Реджис шаҳарчасига кўчиб ўтади. У умрининг катта қисмини денгиз бўйидаги ана шу мўъжаз кулбасида ўтказди ва бу ерда ҳам баракали ижод қилди. “Француз зобитининг хотини” романи ана шу ерда дунёга келган. Бу асар адибга наинки катта шон-шуҳрат, балки энг кўп даромад олиб келган китоб бўлиб қолди. Адибнинг эътирофича, бу асарда аввалги ёзувчилар “унутиб қолдирган” мавзуни эмас, балки ёзишга журъат этолмаган жиҳатларни қамраб олишга интилган.\nВоқеалар XIX асрда бўлиб ўтган бўлса-да, у асардаги воқеликка ХХ аср кишиси кўзи билан боқади ва унинг нуқтаи назаридан баҳо беради. Мазкур асар режиссёр Карел Рейша томонидан экранлаштирилади.\nФаулз ҳали Оксфордда ўқиб юрган кезларидаёқ француз экзистенциялистлари – Камю ва Сартр ижодига қизиқиб қолганди. Улар асарларида илгари сурилган дунёнинг номукаммаллиги, инсон эрки сингари ғоялар Фаулзнинг кўпгина асарларига ҳам кўчиб ўтди. Ўтган асрнинг олтмишинчи йилларида яратилган асарларида айнан хаёл ва ҳаёт ўртасидаги зиддиятли ҳолатлар ҳикоя қилинади.\nЕтмишинчи йилларга келиб, Фаулз ўз ҳаётий қарашларини ўзгартиради. Бу ўзгаришлар “Қора ёғочдан қурилган минора” (1974 йил) қиссасида яққол кўзга ташланади. Ушбу асар қаҳрамони узоқ муддат экзистенциал озодлик ва одатий ҳаёт тарзидан қай бирини танлаш ҳақида узоқ ўйлайди ва ниҳоят иккинчисини танлайди. “Дэниэлл Мартин” асари эса, унинг машҳур “Афсунгар” романининг мантиқий давоми ўлароқ юзага келади.\nАдиб умрининг сўнгги йилларида юрак хасталиги туфайли қаттиқ азият чекди. Турмуш ўртоғи Элизабетнинг вафотидан сўнг у ўзини руҳан ёлғизланиб қолгандек ҳис этарди. Кейинги йилларда у деярли ижод қилмай қўйди. Узоқ давом этган хасталикдан сўнг 2005 йилнинг 5 ноябрида Лайм-Режисда вафот этди. Унинг “Афсунгар” асари инглиз адабиётидаги энг машҳур юзта асар қаторидан жой олган.\nРукнларАдабиётТегларЖон Роберт Фаулз, Рустам Жабборов\n← Аввалги Аввалги Қосими Анвар (1356-1434)\nКейинги → Кейинги: Нажиб Маҳфуз. Нобель маърузаси


Мазкур йўналишдаги чора-тадбирларнинг ижобий самараси эса, энг аввало, кичик бизнес ва хусусий тадбиркорлик равнақида кўзга яққол ташланади.\nХусусан, 2000 йили Наманган вилоятида мазкур соҳанинг ялпи ҳудудий маҳсулотдаги улуши 33,4 фоизни ташкил этган бўлса, 2014 йилнинг тўққиз ойида бу кўрсаткич 77,1 фоизга етгани сўзимизга исбот бўла олади.\nДарҳақиқат, бозор талабларига тезкорлик билан мослашиш, янги технологияни жорий қилиш, қўшимча иш ўринлари яратиш борасида кичик бизнес ва хусусий тадбиркорлик субъектларининг имкониятлари катта. Шу боис бугун соҳа вакиллари томонидан ишлаб чиқарилаётган маҳсулотларнинг аксарияти рақобатбардошлиги, жаҳон андозаларига жавоб бериши билан ажралиб туради. Пировардида наманганлик тадбиркорлар экспорт амалиётлари ҳажмини ҳам муттасил кенгайтириб боришаяпти. Масалан, 2000 йилда улар томонидан 10,8 миллион АҚШ долларига тенг ташқи савдо амаллари бажарилиб, бу кўрсаткич вилоят ташқи савдо айланмасининг 14,4 фоизини ташкил этган бўлса, 2013 йилда мазкур миқдор 51 фоиздан ошиб кетди. Йил якунига қадар бу борадаги суръатлар янада ўсиши кутилаяпти.\nЭътиборлиси, мамлакатимизда яратилган қулай ишбилармонлик муҳити туфайли жорий йилнинг тўққиз ойида вилоятдаги кичик бизнес ва хусусий тадбиркорлик субъектлари сони яна 1166 тага кўпайиб, 15000 тадан ортди. Учқўрғон туманидаги “Қўғаййўловчитранс” масъулияти чекланган жамияти шулардан биридир. Бу ерда лок-бўёқ маҳсулотлари ишлаб чиқариш йўлга қўйилиб, 8 кишининг бандлиги таъминланди. Наманган туманидаги “Нафис текс гроуп” масъулияти чекланган жамиятида эса тикувчилик маҳсулотлари тайёрлаш ўзлаштирилди. Ҳозир мазкур корхонанинг 160 нафардан зиёд чеварлари тикаётган бежирим либослар тўлиқ экспортга чиқарилмоқда.\nАлбатта, тилга олинган юқори ўсиш суръатлари бугун кичик бизнес ва хусусий тадбиркорлик субъектлари мамлакатимиз иқтисодий салоҳиятини юксалтирувчи етакчи кучга айланганидан далолат беради.\nМазкур рукндаги бошқа мақолалар: « Дастлабки экспорт амалиёти\tТадбиркорлик ривожи саноатимизнинг мебелсозлик тармоғида ҳам ўз ифодасини топмоқда »


Чартер рейсда хориждан олиб келинган ўзбекистонликлар «Энергетик», «Бўстон» ва «Чотқол» санаторийларига жойлаштирилади - Darakchi\nЧартер рейсда хориждан олиб келинган ўзбекистонликлар «Энергетик», «Бўстон» ва «Чотқол» санаторийларига жойлаштирилади\nСАЛОМАТЛИК 15.03.2020, 22:34\nСоғлиқни сақлаш вазири Алишер Шодмонов Ўзбекистон 24 телеканали орқали жонли эфирда Ўзбекистонда коронавирус қайд этилгани масаласида маълумот берди.\nШу билан бирга хориждаги ўзбекистонлик фуқаролар ҳам бир марталик рейсларда олиб келинишини, уларни назоратга олиш учун мамлакатда шифохоналар тайёрланганини қайд этди.\n"Хорижий мамлакатлардан чартер рейсларда Ўзбекистонга олиб келинадиган фуқаролар Тошкент вилоятидаги санаторийларда изоляция муддатини ўтайди, деди вазир.\nУнинг сўзларига кўра, бугун Жанубий Кореядан чартер рейс билан Ўзбекистоннинг 250 нафар фуқароси олиб келинади. Улар Тошкент вилоятидаги «Энергетик», «Бўстон» ва «Чотқол» санаторийларига жойлаштирилади.\nӮзбекистонда коронавирус билан касалланган одам аниқланди. Бемор Франциядан келган;\nСоат 13.00 да Бош вазир бошчилигида коронавирус мавзусига бағишланган брифинг бўлди;\nКоронавирус аниқланган ўзбекистонлик аёл билан бирга 48 йўловчи Париждан учиб келгани аниқланди;\n16 мартдан Ўзбекистонда боғча, мактаб ва ОТМлар коронавирус сабаб карантинга ёпилади;\nКоронавирус сабабли Ўзбекистонда барча диний маросимлар вақтинча чекланди;\nТошкентдан вилоятларга қайтадиган талабаларга темир йўллари ва самолётларда 50% чегирма берилади;\nТаълим муассасалри ёпилиши муносабати билан таътил пайтида телеканалларда ўқув дастурлари йўлга қўйилади;\nЎзбекистонда тиббиёт ниқобларини ишлаб чиқариш ўн баробарга оширилди;\n1003 рақами орқали коронавирус ҳақида маълумот олиш мумкин бўлди;\nКоронавирус аниқланган ўзбекистонлик аёл шифокор бўлгани аниқланди;\nАҳоли орасида ваҳимали маълумотларни тарқатганлар жарима ёки озодликдан маҳрум қилиш билан жазоланади;\nКоронавирус сабаб Юлдуз Усмонованинг концерти тўхтатилди;\nЎзбекистонда короновирус инфекцияси ва унга қарши чоралар бўйича ахборот берувчи расмий канал очилди;\nМиллион жамоасининг концерти ҳам қолдирилди;\nБарча сайёҳлар тартиб билан ўз ватанига қайтарилади;\nЎзбекистонда қайд этилган коронавирус бўйича қўшимча маълумот берилди;\n16 март куни Uzbekistan Airways бир қатор давлатларга якуний қатновларни амалга оширади (рўйхат);\nСенат Ўзбекистон халқидан ваҳима қилмасдан санитария-гигиена қоидаларига амал қилишни сўрамоқда;\nҚозоғистонда фавқулодда ҳолат жорий этилди. ТИВ у ердаги ҳамюртларимизни огоҳлантирмоқда;\nКоронавирусга чалинган беморлардан яна тўрт нафари соғайди


Ғолиби йўқ уруш: кечириш ва яшаш жуда қийин - Фарғона.Ру ахборот агентлиги\n12:54 msk, 3 Август 2020\nҒолиби йўқ уруш: кечириш ва яшаш жуда қийин\n21.06.2010 21:01 msk\nСиёсатчилар,геосиёсий ўйинлар, тинчлик ўрнатувчи қўшинлар истиқболлари, доим етмай келаётган гуманитар ёрдам, мазкур фожеани режалаб амалга оширганларни қўлга олиш имконияти, бўлажак референдум ҳақида бирор оғиз сўз юритгани мажолим йўқ...\nМенинг меҳмондўст, очиқ ва шу вақтнинг ўзида ҳийла муғомбир, жазирама иссиқ, палов ва қизил қалампирнинг ватани, ранг-баранг маржонлар таққан тоғли қирғиз қизлари-ю, эркакларнинг олдида уялинқараб кўзларини қуйига қаратган бепардоз ўбек қизлари, мажнунтол сояси остидаги сўриларда чой ичиб, ҳар бири ўзининг тилида сўзласа-да бири-бирин жуда яхши тушунадиган қирғизча қалпоқ ва андижон нусха дўппиларни кийган оқсоқоллари билан бой жанубий Қирғизистоним бир кечанинг ичида йўқ бўлди.\nСизни учраган одам бир пиёла чойга таклиф қилишга ҳамда киноя билан ҳар қандай мавзуда суҳбатлашишга тайёр кўркам воҳа қолиб кетди. Дунёдаги энг мазали сомсалари ҳамда зираворларнинг ҳидига туйган бозорлар йўқолди...\nОламон қўни иссиқ нонини улашаётган қўшниларни ўлдирди...\nУйлар тикланар, йўллар тузалар, бозорлар яна гавжум бўлиши мумкиндир, аммо ўлдирилган одамларни нима қилиб бўлади? Улар нима учун ҳалок бўлдилар? Шундан кейин одамлар қандай қилиб яшайдилар?..\nЭнди улар бир-бирларининг кўзларига қандай қилиб қарайдилар, тунда сўрида ётганларида кимдир яна келиб хунрезликларни бошлаб юбориши тўғрисида ўйлаб қандай ухлайдилар? Чигирткаларнинг чирриллашидан, тунги юлдузли осмоннинг гўзаллигидан қандай лаззатланадилар?\nДўстларимни энди қандай қилиб юртимга меҳмона олиб бора оламан ахир?\nЖануб дея аталувчи юртим манзаралари тасвирланган фотосуратларга қараб кўзларимдан дув-дув ёш оқади, холос...\nҚайғу ила тан оламан, 10 июнь тунида хунрезлик бошланганидан бери чинакамига ибодат қилишни бошладим. Бунгача ибодат мен учун таъзияларда, онам ва бобомнинг қабрини зиёрат қилганда Қуръон оятларини ўқишдан иборат эди... Энди бўлса номоз мен учун инсонлигим чегарасини белгиловчи бир ҳад бўлиб қолди.\nМен қирғиз биродарларимни тушунишни уринганимда номоз ўқий бўшладим, ўзбек биродарларимни тушунишни истаганимда номоз ўқий бошладим. Мен номоз ўқишга бошладим, чунки бўлиб ўтган фожеани оқлашга уринишга ёки ҳамма айбни провокаторларга ағдаришга (энди уларнинг мавжудлиги борасида шубҳа қолмади) мойилликни фақат шу тўса олди.\nБир томондан ўйлаб қоламан: Бакиевлар, ёлланган қотиллар, режимнинг собиқ мутасаддилари ёки бошқа мамлакатлар ёки гуруҳларнинг провоациялари кўлами нақадар кенг бўлганида ҳам, ОДДИЙ ЎЗБЕКЛАР ва ҚИРҒИЗЛАР ҳечам бир-бирларини сўйишлари ва кечаги қўшнилари тириклайин ёниб кетган уйларга ўт қўймасликлари керак эди.\nАхир провокаторлар фақат бошлаб бердилар, - оддий одамлар эса давом этдилар.\nАммо бошқа тарафдан олиб қаралганда, онаси, қизи, ўғли ва ака-укаси шавқатсиз, профессионал ёлланма қотиллар тарафидан ўлдирилган одамнинг чидамли бўлиб қолиши ниҳоятда оғир. Ахир бу пайтда одамлар ёнғинга сабаб бўлган одамлар мутлақо бошқа эканлигини билмаганларку.\nНима деганда ҳам оддий одамлар бу ишларга айбдор эмаслар.\nМен ўша пайтда ёнғин шуласини кўраётган дўстларимга телефон қилаётиб йиғлаётганимни билдирмасликка уринардим. Мен улардан уйларни ёндиргани, одамларни ўлдирган кетаётган ёш йигитларни тўхтатишларини ялиниб ёлвориб сўрадим, бироқ энди улар бу ишларни тўхтатишдан ожиз эдилар.\nУкам ТАНИМАГАН одамларини тўхтата олмаётганини тан олишга мажбур бўлди. У ёнида ўзбек қўшнимиз билан бирга туриб оламон ҳамма нарсани вайрон қилаётганини индамай кузатиб тураётганини айта олди, холос.\nМен доим Қирғизистон жануби менталитетини жуда яхши биламан деб ўйлаб юргандим, унинг алоҳида хусусиятларга эгалиги мен ва барча жанубликлар учун очиқдан-очиқ аён эди.\nМен туғилиб ўсган қишлоқда тўполонлар Ўшдан кейин икки кун ўтиб бошланди. Нега энди қишлоқ оқсоқоллари олдинроқ барча аҳолини тўплаб, “ҳой одамлар, ёнғин бошласа хўл-у қуруқ баробар ёнади”, дея огоҳлантирмадилар? Нега энди қирғизлар ва ўзбеклар Ўшда ва Жалолободда одамлар қурбон бўлганини била туриб алоҳида-алоҳида бўлиб қишлоқнинг бурчак-бурчакларида тўплана бошладилар?\nЎзимга ўзим шундай жавоб бера олдим: миллий қарта ўйини шунчалик устаси фаранглик билан амалга оширилдики, на ўзбеклар ва на қирғизлар бирор нарсани ўзгартиришга имкониятлари бўлмади.\nҚандай имконият ҳам бўларди, ёлланма снайпер миллат ажратмай қаторасига одамларни ўлдираверсаю, провокаторлар буни ўзбеклар қилди деб қирғизларни ва буни қирғизлар қилди деб ўзбекларни ишонтира олган бўлсалар? На қирғиз ва на ўзбек ўйлаб кўрмади, қандай қилиб кетмон ушлаб қаварган қўлларга снайпер милтиғи-ю гранатамет тушиб қолади деб?\nБироқ ўзбеклар ва қирғизлар келажакка қандайдир бўлса ҳам яшаш учун бир имконият қолдиришлари лозим...\nМенинг жанубий ўлкам сўйилди, куйдирилди, таҳқирланди, менинг ўлкам қон қусиб хириллаб қолди, менинг жанубий ўлкам оч ва касал, у қўрққанидан ваҳимага тушиб қолган, бироқ мен юртим ўзидан-ўзи ўч олишни ният қилмаган дея умид қилиб қоламан.\nШу кунларда қариндошларим, дўстларим ва ҳамкасбларим билан тўхтамай гапирганим учун мобил телефоним батарейкаси ярим кунга етмай ўчиб қолаверди. Дўстларим, қариндош ва ҳамкасбларим сўлаб берганлари қабатида, ҳатто одамлар ҳалок бўлиши тўхтамаганига қарамай, менда ҳамма нарса тугаса, тинч-тотув яшашга умид пайдо бўлди.\nДўстларим қишлоғимиздаги байналминал оламон кафандўзни машинаси билан дарёга ағдариб юборганларини айтиб бердилар. У ўғирланган машинага телевизор ва совутгич юклаб кетаётган экан.\nХоламнинг айтишича, улар яшаётган қишлоқда ўзбекларнинг бор-йўғи 15-20 оиласи истиқомат қилар экан, маҳаллий аҳоли уларнинг ҳолида хабар олмоқчи бўлганида, қўшниларнинг уйларида ҳеч ким қолмаганини кўришибди. Маълум бўлишича, ўзбеклар далага қочиб кетиб, ўша ерда жойлашиб олибдилар. Қирғизларнинг оқсоқолларидан иборат делегация уларни уйларига қайтарди ва қандай қилиб қирғизлар қишлоққа хунрезлик қиладиган одамларни қўйишларига ижозат беради деб ўйлаганларидан ҳафа бўлибдилар.\nЎзбекларнинг уйига ўт қўймоқчи бўлган муртадлар билан муштлашган дўстим ҳақида эшитиб келажакка умидим илиди яна. У қирғиз бўлгани билан ўзбеклар маҳалласида яшайди. Мен унга телефон қилганимда, оламонни тўсишга кучи етмай қолишидан қўрқаётганини айтди. Шу пайтда унинг ертўласида хунрезлилкардан қочиб қутилишга ҳаракат қилаётган ўзбек қўшниларининг аёллари ва болалари жон сақлаб ўтирган эди.\nЎшдаги бир гуруҳ оқсоқоллар ярашганларини нишона қилиб суви қочган нонни бўлдилар. Эркаклар қучоқлаша туриб кўзларидан ёшлари тўкиларди. Улар снайпер ўқидан қўрқмай ўз маҳаллаларидан чиқдилар. Айнан унга бундай ярашувлар кераги йўқ эди.\nБиз – қирғизлар ва ўзбеклар нима бўлганда ҳам, пешонамизда бирга яшаш битилган. Ота-боболаримиз битта ерга дафн этилган, ичадиган сувимиз, еяётан нонимиз битта. Аллоҳ муборак қилган шу ерда болаларимиз ва набираларимиз улғаяди.\nҚирғиз биродарим ва ўзбек биродарим, тақдирингни ўзгалар ҳал қила қўйибди. Оилангни, уйингни, кўчангни ва маҳаллангни тақдирини коньяк тўла қадаҳ узра, кокаинни бурнига тортиб жанубий Қирғизистоннинг ҳарбий харитаси устида ёлланма қотиллар махсус операциясини тайёрлаётганда ҳал қилишган. Шунинг учун ҳам бирор нарсани ўзгартиришга сенда имкон йўқ эди.\nШаҳид кетганларни Худо раҳмат қилсин, тирик қолганларни Ўзи саломат қилсин.\nМуаллиф – Султон Қаназаров. Мақола “Фарғона.Ру” сайтида ва “Московский Комсомолец” газетасининг 2010 йил 18 май кунги сонида бир вақтда чоп этилмоқда.


Бишкекда Қирғизистоннинг Божхона Иттифоқига қўшилишига қарши норозилик ўтказилди\nҚирғизистондаги бир нечта нодавлат ташкилотини тамсил қилувчи 100га яқин фаол мамлакатнинг Россия етакчилигидаги Божхона Иттифоқига қўшилишига қарши норозилик намойиши ўтказди.\nҚирғизистон Божхона Иттифоқига қарши номли ҳаракат ҳамда Ислоҳот ва Демократик Альянс партияси вакиллари 5 май куни Бишкек марказида ўтказган намойишда Қирғизистоннинг Божхона Иттифоқига қўшилиши “унинг сиёсий ва иқтисодий эркинлигини чеклайди”, деган фикрлар билдирилди.\nАйни пайтда Қирғизистон Бош вазири Жоомарт Оторбаев мамлакатнинг Божхона Иттифоқига қўшилишига доир йўл харитаси “деярли бажариб бўлинди” ва яқин келажакда тузилмага аъзо давлатлар томонидан маъқулланади, дея баёнот берди. Унинг айтишича, Россия, Қозоғистон ва Беларусни ўз ичига олувчи тузилмага Қирғизистоннинг қўшлиши масаласи мамлакат парламентида ҳам муҳокама қилинади.\nМосква собиқ Совет республикаларини иттифоққа қўшилишга мажбурлашга уринмоқда. Россия 2015 йилга келиб, бу тузилма Европа Иттифоқи андозасидаги Евроосиё Иқтисодий Иттифоқига айлантирилишини иддао қилмоқда.


Андижонда суюлтирилган газ таъминотида узилишлар кузатилди\n12:07 / 26.06.2015\n“Водийгазтаъминот” унитар корхонаси Андижон бошқармаси муҳандиси Илҳом Муйдинов вилоятнинг Асака ва Шаҳрихон туманлари аҳолисига суюлтирилган газ етказиб беришда узилишлар юзага келиши борасида фикр билдириб ўтди.\nЖорий йилнинг май ойидан бошлаб етказилаётган газ ҳажми сезиларли даражада тушиб кетган.\nМуйдиновнинг сўзларига қараганда, суюлтирилган газ ишлаб чиқарувчи корхоналарда ускуналар профилактикаси ўтказилган. Айни пайтда ишлар тугатилиб, завод тўла ҳажмда фаолиятини тиклаган.\nМуйдинов берган маълумотларга қараганда, вилоят бўйича 225 380 оила суюлтирилган газ баллонларидан фойдаланади, уларга етказиладиган газнинг нархи тижорий ёқилғи қуйиш шохобчаларидаги нархлардан анча пастдир.\nТаъкидланишича, яқин орада барча аҳоли арзон нархдаги газ билан таъминланади ва уни тижорий шохобчалардан сотиб олишга эҳтиёж қолмайди.\n“Жорий йилнинг биринчи чорагида Андижон вилоятининг газ таъминоти кўрсаткичлари 98.8 фоизни ташкил қилди. Асака ва Шаҳрихон туманларида эса узилишлар туфайли бу кўрсаткич 70 фоизга тенг бўлди. Вилоят ҳудудида 29та газ қуйиш станциялари бўлиб, уларнинг кўпчилиги баллонларни тўлдиришга рухсат олган. Улар суюлтирилган газни биржа савдоларида харид қилиб, унга ўз нархларини қўйиб сотади”, – сўзини якунлади бошқарма муҳандиси.


Россия толибларни ҳеч қачон ҳимоя қилмаган – Россия ТИВ - 24.12.2019, Sputnik Ўзбекистон\nРоссия ТИВ Иккинчи Осиё департаменти директорининг ўринбосари Россия ва радикал ҳаракатнинг мақсадлари бир-бирига тўғри келмаслиги, улар фақат бир нуқтада... 24.12.2019, Sputnik Ўзбекистон\n10:03 24.12.2019 (янгиланди: 10:04 24.12.2019)\nРоссия ТИВ Иккинчи Осиё департаменти директорининг ўринбосари Россия ва радикал ҳаракатнинг мақсадлари бир-бирига тўғри келмаслиги, улар фақат бир нуқтада кесишишларини маълум қилди.\nТОШКЕНТ, 24 дек — Sputnik. Россия ТИВ Иккинчи Осиё департаменти директорининг ўринбосари Дмитрий Кабаев Россия ва “Толибон”* радикал ҳаракатининг манфаатлари фақат “Ислом давлати”* террорчилик ташкилотига қарши курашда бир-бири билан кесишишини маълум қилди. Бу ҳақда РИА Новости хабар қилди.\n“Россия ҳеч қачон толиблар, “Толибон” ҳаракатининг ҳимоячиси бўлмаган. Мақсадларимиз бир-бирига тўғри келмайди, “Толибон”ларнинг мақсадлари бошқа. Фақат бир нуқтада, биз ўзининг ғайриинсоний қонунларини бутун дунёга ёймоқни истаётган “Ислом давлати” ҳаракатига қарши курашмоқдамиз, деган жойда кесишади. “Толибон” ўз ҳудудида бу ҳаракатга қарши курашмоқда. Фақат шу нуқтада манфаатларимиз кесишади”, - деди Кабаев Россия-Афғонистон ёшлар форумининг ёпилиш маросимида.\nУ шу боис Россия Афғонистонда тинчлик ўрнатилиши, бир-бирига қарши курашаётган томонлар музокаралар олиб бориши учун саъй-ҳаракатларни амалга ошираётганини қайд этди.\nУнинг сўзларига кўра, Россия барча бир-бирига қарши курашаётган томонлар музокаралар олиб бориши ва афғон халқининг ўзи ҳукумат тепасида ким ва қайси сиёсий куч бўлиши ҳал қилишини истайди.\n*”Ислом давлати” (ИШИД, ИД), “Толибон” - Россия ва қатор бошқа давлатларда тақиқланган террорчилик ташкилот


Опубликовано: 29.03.2017 12:35 | Автор: Хадичаи Кубро ўрта махсус ислом билим юрти мударрисаси Қурбонова Гулобод | Печать | E-mail\nЁд олиш - маълум бир ҳажмли текстни қисқа вақт ичида кўп оғзаки қайтариш орқали эсда сақлаб қолишдир. Таълим тарихидан маълумки, диний китоблардаги мавзулар кўпинча ёдлаб ўрганилган. Китоблар асосан қўлёзма шаклида кўпайтирилгани учун дарслик ҳамма талабаларга етарли бўлмаган. Бундай шароитда таълимда ёдлаш усули етакчи усул бўлиб ҳизмат қилган. Вақт ўтиб китоблар кўп-кўп чоп этила бошласа ҳам ёдлаш усули ўзининг моҳиятини йўқотмаган.\nБунинг сабабларидан бири малакали диний мутаҳассисларни тайёрлашда бу усул жуда қўл келган. Маълумки, уламоларга омма халқ турли саволлар билан тинимсиз мурожаат қилишган. Уламолар фуқароларга тез ва аниқ, тўғри жавоб беришлари лозим бўлган. Жавоблар қатъий Қуръон оятлари ва ҳадислардаги далиллардан олинган. Бу маъсулиятни ҳал қилишнинг бирдан-бир йўли ушбу далилларни ёддан билиш бўлган.\nIXV-асрга келиб Ғарб таълимотида кескин ўзгариш юз берди. Буюк чех педагоги Ян Амос Коменский ўзининг ”Буюк дидактика” асарида таълимнинг янги назариясини очиб берди. Ушбу назария шу вақтгача етакчи бўлган ёдлаш усулини танқид остига олди. Албатта, бу назария Шарқ таълимотига ҳам ўз таъсирини кўрсатмай қолмади. Шунга қарамасдан ёдлаш усули ўз моҳиятини йўқотмасдан амалиётда кенг фойдаланиб келинди.\nЁдлаш усулининг ижобий тамонлари болаларнинг луғат бойлигини оширади. Ўз навбатида бола мазкур луғатлардан бошқалар билан бўлган мулоқотида кенг фойдаланади. Баъзида бола бирон бир жумланинг моҳиятини тўлиқ тушуниб етмасада, ёдлаган жумлани ўз нутқида бемалол қўллай олади. Айниқса вақт чегараланган бўлса ҳажми кичик маълумотларни эслаб қолишнинг юқори даражаси ёдлаш орқали белгиланади. Бу усул содда, осон усул ҳисобланади. Бироқ тушунмасдан ёдланган маълумотлар билим олишда ҳар доим ҳам қўл келавермайди. Яна шуни таъкидлаш жоизки, ёдлаш кези келганда зерикарли ва қийин ҳисобланади. Бунинг устига тез ёдлаган маълумотлар тез эсдан чиқиш хусусиятига ҳам эга. Ҳозирги кунда бу усулдан чет тиллари, карра жадвал, алифбо ҳарфлари, қоидалар, тарихий саналарни ўзлаштиришда қўлланилмоқда. Шуни таъкидлаш жоизки, ёдлаш усули Қуръони карим оятларини эслаб қолишнинг бирдан-бир “олтин” усули бўлиб қолмоқда. Шунинг учун қадимда ота боболаримиз: “Деҳқон бўлсанг шудгор қил, мулла бўлсанг такрор қил”, дея бежизга айтмаганлар.\nбилим юрти мударрисаси Қурбонова Гулобод


Деҳқонга камзул 32 минг сўмга тушди\n25 феврал 2021, Тошкент вақти: 04:59\nсентябр 30, 2004\nТурғунбек Андижонда пахтани контрабанда йўли билан қўшни давлатга олиб ўтишга қарши қаттиқ назорат ўрнатилган. Пахта ўғирлашда гумон қилинган деҳқонларга катта миқдорда жарималар солиняпти.\nВилоят прокуратураси ва ички ишлар бошқармаси нашри ҳисобланган “Қонун йўлида” газетасининг сентябрь ойидаги 18-сонида “Назорат кучайтириляпти” ва “Халқ бойлиги муқаддас” сарлавҳали мақолалар эълон қилинди. Ҳуқуқ-тартибот органлари пахта контрабандасига қарши курашни кучайтиргани таъкидланган ушбу мақолаларга ёзилишича, Исбоскан туманида 13 та милиция назорат-кузатув пости ва икки сайёр гуруҳ, Хўжаободда эса 10 та пост ташкил этилган.\nШунга қарамай, вилоятда Қириғизистонга пахта ўтказиб сотиш ҳолатлари камаяётгани йўқ.\nДеҳқонлардан бирининг айтишича, эрта баҳордан кеч кузгача далада меҳнат қилган кишиларга маош тўланмайди. Фақат терим бошлагандан сўнг уларга терган пахтаси учун бир-икки марта пул берилади, холос. Шунинг учун деҳқонлар пахтани Қирғизистонга нисбатан қимматроқ нархларга сотишга ҳаракат қилмоқда.\n“Радио-телевидениеда “Ватан пахтасини асранг” деган билан одамларга тирикчилик керак, нон керак. Улар сотмай нима қилсин? Қирғизистондан келиб пахтанинг килограммини 300 сўмдан сотиб олишяпти”, дейди деҳқон.\nМаълум бўлишича, Марҳамат туманидаги “Машъал” жамоа хўжалигининг 16-бригадаси аъзоси Ҳиноятхон Иномова кўрпа-тўшак сотиб олишга ҳам пули йўқлигидан 3 килограмм пахтанинг чигитини ажратиб, толасини ишлатмоқчи бўлган. Аммо хўжалик раиси Мўминжон Каримов Ҳ.Иномовани пахтани Қирғизистонга олиб ўтиб сотмоқчи бўлганликда айблаган ва пахта даласига яқинлаштирмай қўйган. Ишлаган ҳақини ҳам бермасликни буюрган.\n“Машъал” хўжалигининг 11-бригадаси аъзоси Ҳайитмуҳаммад Норбоев ҳам даладан беш килограмм пахта ўғирлаб, уйига олиб кетишда айбланган. Марҳамат тумани жиноят ишлари суди қарори билан унга 32 минг 600 сўм жарима солинган. Ҳ.Норбоевнинг таъкидлашича, совуқ тушаётгани сабабли у пахтанинг чигитини ажратиб, ўзига камзул тиктирмоқчи бўлган.\n“Машъал” хўжалиги раиси ўринбосари Ҳасанбой Мустафоевнинг сўзларига қараганда, Вазирлар Маҳкамаси ҳамда туман ҳокимининг қарорларига асосан ҳудудларда постлар ташкил этилиб, туман ҳокими вакили, бош пудратчи ва пудратчилардан иборат дала қоровуллари тайинланган. Улар пахта талон-тарож қилинишининг олдини олиш учун туну кун назорат ўрнатган.\nЛукашенкога мухолиф спортчилар тақиққа учрамоқда\nМирзиëевнинг сири: Тоғларга яширилган хазина\nТуркманистонда 14 ёшли курашчи ўсмир рақибига ютқазиб бермагани учун уриб ўлдирилди\n“Мендирман Жалолиддин”: Саида Мирзиёева танқидга очиқлигини айтди - танқидлар узоқ куттирмади\nМирзиëевнинг кутилмаган ташрифлари ва кутилаëтган сайловлар\nФарғонада дордан йиқилган дорбоз оғир аҳволда. Унинг ўлгани рад этилди\nЗаргарлик буюмларини 2023 йилгача электрон тижорат орқали сотишга рухсат берилади\nЎшдаги Қирғиз-Ўзбек университетига халқаро мақоми берилди\n“Янги Ангрен” ИЭСида яна ёнғин чиққани расман рад этилди\nЎзбекистон коронавирусга қарши эмлашни ўтказишга тайёр экани расман эълон қилинди\nБўстонлиқда 60 нафар тез тиббий ёрдам диспетчери ишдан бўшатилаётганига норозилик билдирмоқда\n"Ҳокимиятга қарши сўз". Сайловлар йилида матбуот эркинлигини янада кўпроқ чеклаш таклиф қилинди\nНижневартовск талабалари: Бизни пул ва яхши баҳолар эвазига "Единая Россия"ни тарғиб қилишга ундашаяпти\nМьянмада давлат тўнтариши уюштирган ҳарбийлар вакили нега Таиландга борди?\nВакцина: 3 млн. доза буюртмага ҳануз жавоб йўқ. Хитой вакцинасини Ўзбекистонда ишлаб чиқариш режаланмоқда, муддати номаълум


Бой бўлишни истаганлар учун » Страница 6\nЭнг ёш миллиардердан қизиқарли жавоблар\n6 ноябрь куни Марк Цукерберг журналистлар ва омма учун очиқ мулоқот ўтказди. Бир соат давом этган бу мулоқотда иштирок этган одамлар "Facebook” асосчисига савол бериш имконига эга бўлишди. Қуйида уларнинг энг қизиқарлиларини ўқишингиз мумкин.\n"Ижтимоий тармоқ” фильми ҳақида\n"Фильм ижодкорларининг қай жиҳатларни тўғри ёки хато қилишини кўриш иштиёқи қизиқ бўлган. Улар Цукербергни ўйнаган қаҳрамоннинг футболкаларини танлашда "ўн”ни уришган. Шунингдек, унинг бошқа кийимлари ҳам яхши танланган. Лекин улар баъзи муҳим нарсаларда хатога йўл қўйишган. Улар фильмда мен учун қизларнинг эътиборини жалб қилиш "Facebook”ни яратишга туртки бўлган, деган мазмунни илгари суришган. Улар бир нарсани ҳисобга олишмаган. Мен севган қизим билан учрашишни бошлаганимдан кейин тармоқни яратишни бошлаганман”.\nФараз қилинг тадбиркорсиз ва маҳсулотингизни йирик бир харидоргасотмоқчи бўлиб юрибсиз. У билан анчадан бери учрашув ташкил қилишга ҳаракат қилдингиз, лекин бўш вақтини топа олмаяпсиз. Бир кун тасодифан ўша харидор билан битта лифтда бўлиб қолдингиз ва сиз учун кутилмаганда жуда қулай имконият пайдо бўлди. Қисқа вақтда унга ўзингизни таништиришингиз ва маҳсулотингиз ҳақида маълумот бериб қизиқтиришингиз керак. Бундай имконият яна бўладими ёъқмиамри маҳол. Бу вазиятда харидорнинг диққатини қаратиш учун ва сизнинг маҳсулотингизга қизиқиши учун нималар деган бўлар эдингиз?\nЎқишни битириб иш қидираётганимда ишга топшириш жараёнларидан бири бўлган интервью ва суҳбатларга кўп тайёрланишга тўғри келар эди. Ўша вақтларда интервьюлар, презентациялар ёки оддий савдо сотиқ қилаётганда маҳсулот ва ҳизмалтарни танитиш учун қўл келадиган бир услуб, инглизчада "Елеватор Питч” яъни "лифтдаги тақдимот” ҳақида биринчи марта эшитган эдим.\nКутилмаганда катта меросга эга бўлганлар\nБойларнинг бир неча хили бор: баъзилар бутун умр тиним билмай ишлаган, баъзиларда бир миллионлик ғоя туғилиб, юксакларга кўтарилишига ёрдам берган, бошқалар эса бой оилаларда туғилган-у, атиги бир кун ҳам ишламаган, яна баъзилар шунчаки бир неча долларга лотерея чиптасини сотиб олган, ютуққа чиққан миллионларни нимага сарфлашни билолмай қолган. Бугун биз кутилмаганда мерос қолган бойликлар ҳақида гаплашмоқчимиз.\n67 ёшли Томас Мартинез Боливияда Санта-Крус-де-ла-Сьерра кўчасида яшарди. Бир куни ўриндиқда ухлаётганида, полициячилар бир неча йил аввал ажрашган хотинидан 6 миллион доллар мерос қолганини хабар қилиш учун ёнига келишди. Мартинез гиёҳванд модда сақлагани, дайдилик қилгани ва ичгани учун ҳибсга олишмоқчи деб ўйлаб, қочиб кетди. Маҳаллий газеталар у ҳақда роса ёзишди: "Маҳаллий миллионер ўз меросидан қочиб кетди...” Миллионернинг қаердалиги ҳали ҳам маълум эмас.\nВенесуэладаги ҳайратланарли нархлар\n2013 йилнинг апрелида Венесуэлада собиқ бош вазир Николас Мадуро президентликка сайлангач, мамлакатдаги иқтисодий вазият тобора ёмонлашиб бормоқда. Инфляция ўсиб (60 фоиздан ортиқ), дўконлар бўшаб бормоқда, зарур маҳсулотларни топиш қийинлашмоқда. бир шахснинг бир хил маҳсулотдан кўп миқдорда сотиб олишига йўл қўймаслик мақсадида бу ерда харидорларнинг бармоқ изларини текшириш йўлга қўйилади.\nВенесуэлада энг кам иш ҳақи 4252 боливар ёки 675 долларни ташкил этади. Иқтисодий вазият оғирлашгани сабабли мамлакатда жиноятчилик кучайиб бормоқда. БМТнинг маълумотларига қараганда, Каракас қотилликлар содир этилиши бўйича дунёда иккинчи ўриндаги шаҳар ҳисобланади.\nМамлакатдаги даҳшатли нархларни bigpicture.ru сайти орқали берилган қуйидаги суратларда кўришингиз мумкин.\nМуваффақиятнинг эрта-кечи бўлмайди\nКўпчилигимиз кўпчиликнинг университетда маълум бир соҳада таҳсил олиб, кейин эса ўша соҳада ўз ўрнини топа олмасдан, буткул бошқа соҳада фаолият юритганини кўп кузатганмиз. Бунинг ҳеч қандай ёмон тарафи йўқ, тақдирдан қочиб қутилиб ҳам бўлмайди. Бунинг ҳеч қандай уятли томони йўқ, жуда кўп машҳурлар аввалиги бир соҳада омади келмасдан, ишлари юришмай кейин бошқа ишнинг бошини тутишган ва улкан муваффақиятларга эришишган.\nУругвай президенти ўзининг “қўнғизмашинаси”ни 1 млн долларга ҳам сотишни истамади. (ФОТО)\nУругвай президенти Хосе Мухика ўзи ишга бориб келишда фойдаланадиган, 1987 йилда ишлаб чиқилган эски "Volkswagen Beetle” русумли автомобилини араб шайхларидан бирига 1 миллион долларга сотмади. Бу ҳақида "Noticias24” интернет-порталида хабар берилган.\nПрезидент шайхнинг таклифини қабул қилмаганига сабаб сифатида машинасини қадрдон дўстидек кўриши билан изоҳлаган. Унда иккита шундай машина бор, лекин биттаси бузилиб қолган. 2010 йилда айнан ўша машинаси бузилиб қолганидан кейин дўстлари унга иккинчисини совға қилишган эди.\nАраб шайхидан аввал, 2013 йилда ҳам унга Мексиканинг Уругвайдаги элчиси Фелипе Энрике томонидан ушбу машинани аукционда сотиш таклиф қилинган эди. Элчининг ишонтириб айтишича, президент бу машина сотувидан тушадиган пулга 10 та замонавий услубдаги қимматбаҳо машиналарни олиши мумкин эди.\nБизнесда мислсиз даражада омадга эришган америкалик магнат Жон Рокфеллер барчасига ўз меҳнати билан эришган. Унинг отаси камбағал бўлмаган, лекин ўғли ўзи пул ишлаб топиб одам бўлишини истаган ҳолда, кичик Жонни жуда ёшлигидаёқ мустақил ҳаётга йўллаган. Жон пойабзал тозаловчилик билан ҳам, кўчада газета сотиш билан ҳам шуғулланган. Алал-оқибат эса, йирик банкирга айлана олган. Бой одамда ҳеч қачон ортиқча пул бўлмайди. Камбағалда эса бўлади. Камбағал ҳамма нарсани таклиф қилинган нарҳда сотиб олади. Бой эса арзонроғини излайди. Бой одам омадсизликларнинг сабабини ўзидан қидиради. Камбағал эса бошқалардан. Камбағал пул учун ишлайди. Пул эса бойлар учун ишлайди. Камбағал ўзидан "Форс шайх”ни кўрсатишни ёқтиради. Бой эса пулига яраша яшайди.\nПавел Дуров “ВКонтакте” серверларини сотмоқда\nПавел Дуров "ВКонтакте” ижтимоий тармоғининг янги эгаларига 15 минг кв. метр жойни эгаллаган 7 та бинога эга ООО "ИЦВА” компаниясини сотмоқда. Бу бинода ижтимоий тармоқдаги барча фойдаланувчиларнинг маълумотини сақловчи серверлар жойлашган.\n"ВКонтакте” илк даврида ўзининг сармоядорлари бўлган "Селектел” пройвайдерининг эгаларига боғлиқ эди. Уларнинг серверларида тармоқ фойдаланувчиларининг маълумотларини сақланар эди. Тармоқнинг бошқа сармоядори бўлган "DST” фонди бошқа серверлардан боғлиқ бўлишни хато деб ҳисоблади. Чункисервер эгалари истаган вақтда ижара нархини ошириб қўйиши мумкин эди. Шундан сўнг, Дуров Санкт-Петербургда ер ва биноларга эгалик қилувчи ООО "ИЦВА” компаниясини сотиб олиш ҳаракатини бошлайди. Келишувлар натижасида "ИЦВА” компанияси тўлиқлигича Дуров номига расмийлаштирилади.s\nРоман Абрамович бир ойни Туркияда ўтказди (ФОТО)\nМаҳбубаси Даша Жукова октябрда жаҳон пойтахтларида киборларнинг зиёфатларида юрган бир пайтда 48 ёшли рус олигархи нақ бир ой Туркиядаги Эгей қирғоқларини тарк этмади. "Челси” клуби эгасининг 165 ва 104 метрли оппоқ "ўйинчоқлари” — "Eclipse” ва "Le Grand Bleu” яхталари Бодрум ва Мармарис яқинида денгизда бўлди.\nБир куни Роман Абрамович Селимия туманига бориб, тўрт нафар гавдали қўриқчи ҳамроҳлигида манзарали тоғли жойларда велосипедда ўзига кичик саёҳат уюштирди. Сайрдан сўнг чарчаган олигарх оддийгина маҳаллий қаҳвахоналардан бирига кирди. Спорт кийимини кийган Абрамович турк миллий ширинликларидан еб, чой ва райҳонли айрондан ичиб кўрди. Россиялик миллиардернинг ташрифидан хурсанд бўлган қаҳвахона эгалари аввалига таом ва ичимлик ҳақини олишдан бош тортди. Бироқ Роман Абрамович 20 турк лирасини ташкил қилган таом ва ичимликлар ҳақини олишларини талаб қилди.\nУ Хитойдаги маданият инқилоби даврида зиёлилар сифатида қувғинга учраган камтаргина мусиқачилар оиласида вояга етган. Аммо оғир кечган болалигига қарамасдан, юзлаб миллиард долларни ташкил этувчи бизнесига эга бўлди. Унинг қуйидаги маслаҳатлари эса нафақат тадбиркорлар, балки барча учун фойдадан холи эмас.\nКомпания раҳбари техник билимларини ходимлар савияси билан солиштирмаслиги даркор. Ходимларнинг техник салоҳияти ҳар доим раҳбарникидан юқори бўлиши лозим. Раҳбар компания ривожи билан боғлиқ омилларни бир неча йил олдиндан кўра олиши керак. Раҳбар қатъий феъл-атворга эга бўлиши шарт, бу оддий ходимлар бажара олмайдиган вазифаларни бажаришда қўл келади. Раҳбар тақдир зарбаларига тайёр бўлиши ва инқирозларни матонат билан енга олиш хусусиятига эга бўлиши керак.\nNike бренди ҳақида қизиқарли маълумотлар\n1. Nike компанияси спортчи Фил Найт ва унинг мураббийи Билл Боуэрман ҳамкорлигида ташкил этилган.\n2. Янги фирма номини ўйлаб топиш учун бир кеча берилган Жефф Жонсон тушига Ника маъбудаси киради. Шундай қилиб Nike номи дунёга келган.\n3. Найтнинг фирмага киритган биринчи инвестицияси 500 долларни ташкил этади. биринчи раста эса Филнинг машинаси багажи бўлган.\n4. Компания слоганини Найтнинг ўзи тасодифан ўйлаб топади. У телефон орқали бу борадаги фикрларни эшитади ва ёқмайди. Шунда гўшакни қўйиб, "Just do it!” дейди.\n5. Бир куни Фил Найт бухгалтерлик курсида Портленд университети талабаси Кэролайн Дэвидсон билан танишиб қолади ва ундан оёқ кийимининг ёнбошига чизиш мумкин бўлган бир расм чизишни илтимос қилади. Қиз унга белги шаклидаги картинани тақдим этади.\nСтив Жобснинг ҳаёт йўли – инфографика\n“Facebook” детектив вазифасида\nЖиноятларни очиш мақсадида "Facebook” сайтига дунё бўйлаб давлат органлари томонидан юборилган сўровлар сони 2014 йилнинг биринчи ярмида 2013 йилга нисбатан 25 фоизга ошган. Бу ҳақида "Facebook” сайтида маълумот берилган.\n2014 йилнинг январь-июнь ойлари давомида "Facebook”га давлат органлари томонидан фойдаланувчиларнинг аъзолик маълумотлари, IP-адреслари ва электрон почталарини ошкор этишни сўраб деярли 35 минг яқин сўровлар бўлган. 2013 йилнинг иккинчи ярим йиллигига нисбатан бу кўрсаткич 24 фоизга ошган. Сўров юбориш борасида АҚШ 15,5 минг сўров билан етакчилик қилмоқда.\nБундан ташқари, ярим йилликда маълум бир мамлакат ҳудудида тармоқнинг у ёки бу саҳифаларига киришни тақиқлашни сўраб юборилган сўровлар 19 фоизга ошган. Бунга асосий сабаб маҳаллий қонунлар бўлмоқда. Бу каби сўровлар асосан Ҳиндистон, Покистон ва Туркиядан келиб тушган.\n“Telegram”: “Айбимни топсанг, 300 минг доллар оласан”\nПавел Дуров томонидан яратилган "Telegram” мессенджери аъзолари "Telegram” фойдаланидиган шифрлаш усулини буза олган инсонни 300 минг долларлик соврин билан тақдирлашини эълон қилди. Бу ҳақида 4 ноябрь куни "Telegram” нинг расмий сайтида хабар қилинган.\nМукофотни олмоқчи бўлган одам дастур ичида яратилган сирли чатдаги Пол ва Ник исмли ботларнинг хат ёзишмаларини оча олиши керак.\nТанловнинг асосий вазифаси – ботлар ўртасидаги ёзишмадаги яширин электрон почта адресини топиш ҳисобланади.\nТанловда иштирок этмоқчи бўлган хакерлар "Telegram”да "@CryptoContest” никига эга бўлган фойдаланувчини топиши ва унга "START” сўзини юбориши керак. Ғалаба учун керак бўладиган электрон адрес хат ёзишмаларининг илк ўнтасидан бири бўлади.


Болаларнинг ўсишига ёрдам бериш 55 — Dilkashradio.com\nАссалому алейкум азиз радиомуҳлислар. Микрофон қаршисида мен Ғолиббекман. Бугунги эшиттиришимиз болаларнинг ўсишига бағишланган бўлиб, мен сизлар билан жуда муҳим бир мавзу бўйича бўлишмоқчиман. Шу мавзу бўйича мен сизларга ҳам савол бермоқчиман. Масиҳий ота онанинг фарзандларининг руҳий аҳволи қандай даражада бўлади? Улар ҳам масиҳий бўлиб туғиладими ёки йўқми? Шу ҳақида Муқаддас китоб нима дейди?\nКўплаб масиҳий ота оналардан фарзандларимиз масиҳий бўлиб туғилади деган фикрни эшитганман. Фарзандингиз тавба қилиши керак деганимизда улар хафа ҳам бўлиб қолишарди. Бироқ Муқаддас китоб айтадики, “ҳамма гуноҳ қилган ва Худонинг улуғворлигидан маҳрумдир” Римликларга учинчи боб, йигирма учинчи оят. “Ҳамма” деган сўзга эътибор беринг. Худованд айтмаяпти, масиҳий ота оналарнинг фарзандларидан ташқари деб. Шоҳ Довуд бу ҳақиқатни англаб шундай деган: “Мен гуноҳкор бўлиб дунёга келганман, онам мени гуноҳ ичида туққан экан”. Гуноҳкор ёки гуноҳсиз дунёга келиш бизга боғлиқ эмас. Нима учун биз гуноҳкор бўлиб туғиламиз? Римликларга бешинчи бобининг ўн иккинчи ояти бизга шундай жавоб беради: “Битта одам дастидан дунёда гуноҳ пайдо бўлди, гуноҳдан эса ўлим пайдо бўлди ва бутун инсонларга ўтди. Маълумки, ҳамма гуноҳ қилган”. Демак гуноҳ бизга Одам Атодан ўтади ва биз гуноҳкор бўлиб туғиламиз. Гуноҳкор одам эса нажотга муҳтож. Шу қатори болалар ҳам. Нажот эса Раббимиз Исо Масиҳда.\nДемак, гуноҳдан ва унинг жазосидан қутулиш ягона йўл бу Исо Масиҳни юракка қабул қилиш. Ҳаворийлар тўртинчи бобининг ўн иккинчи оятида шундай ёзилган: “Нажот топишимиз учун, осмон фалак остида одамзодга берилган бошқа ҳеч бир исм йўқ”. Демак, нажот одамнинг қўлида эмас. Нажот ибодат орқали ёки мерос бўлиб берилмайди. Худонинг каломи яна шундай дейди: “Агар сен Исони Раббим деб, оғзинг билан очиқ иқрор этсанг ва Худо Уни тирилтирганига чин юракдан инонсанг, нажот топасан” (Римликларга 10:9). Демак ҳар бир бола шаҳсан ўзи Исони юрагига қабул қилиши керак.\nБалки сизлар менга аргумент сифатида биринчи коринфликлар еттинчи бобининг ўн тўртинчи оятни келтирмоқчисизлар: “чунки имонсиз эр имонли хотини орқали муқаддас бўлади ва имонсиз хотин ҳам имонли эри орқали муқаддас бўлади. Акс ҳолда болаларингиз ҳаром булур эдилар, энди эса муқаддасдирлар”. Улар шу орқали нажот топадилар деб ёзилмаган, балки муқаддас бўладилар деб ёзилган. Яъни, Худонинг инояти остида бўлишга имкон бўлади, нажот топишга имкон бўлади деганидир. Имонсиз ота оналарнинг фарзандлари учун бундай имкониятлар кам, чунки уларнинг ота оналари ўзлари ҳали қоронғуликда, гуноҳ зулматида юрган бўладилар. Бироқ масиҳий ота оналарнинг фарзандлари учун Исони Раббим, Нажоткорим дейишларига имконият бор. Ва сизлар, азиз ота оналар, мана шу имкониятдан фойдаланиб фарзандларингизга Исони Раббим, Нажоткорим деб қандай қабул қилишни тўғри ўргатинглар. Нажот барча учун. Ва “Раббимизнинг исмини чақирган ҳар бир киши нажот топади” деб Калом айтади (Римликларга 10:13). Шу билан бугунги мавзуимизни якунлаб сизлар билан хайрлашамиз. Хайр омон қолинглар! Худонинг инояти сизларга ёр бўлсин!\nБолаларнинг ўсишига ёрдам 265


Бектемир Мелиқўзиев Ковалёвни мағлуб эта оладими? Бокс мураббийлари жавоб берди (2-қисм) - Zamin.uz\n17:02 / 22.12.2020\nМаълумки, 30 январь куни ҳамюртимиз Бектемир Мелиқўзиев навбатдаги жангини россиялик бокс юлдузи собиқ жаҳон чемпиони Сергей Ковалёвга қарши ўтказади. Мазкур жанг юзасидан ўзбекистонлик бокс мутахассисларининг фикр ва мулоҳазаларини тақдим этган эдик. Ушбу воқейликка яна кўплаб мураббийлар ўз муносабатини билдирди. Биз уларнинг баъзи бирларини яна эътиборингизга ҳавола этамиз.\n- Яхши ва қизиқарли жанг бўлади, деб ўйлайман. Ковалёв жуда кучли ва тажрибали боксчи. Уни ҳурмат қиламан. Лекин ҳозирги кунда у Бектемир Мелиқўзиевга бас кела оладиган салоҳиятга эга деб ўйламайман.\n- Бектемир ҳозир энг чўққига чиққан вақти, қолаверса, ёш... Ўйлаймакни, узоғи иккинчи ёки учинчи раундда нокаут билан ғалаба қозонади. Энди, бу бокс! Ковалёв ҳам жуда тажрибали ҳисобланади. Лекин у мағлубиятга учраган. Бектемир эса профессионал боксда ўз йўлини топиб бормоқда. Юқорида таъкидлаб ўтганимдек, у ғалаба қозонади!\n- Бектемирни ёшлигидан буён биламан. У ўзгача боксчи, туғма истеъдод. Унинг мураббийи Маъруф Аҳмедов билан бирга ишлаганимиз туфайли, унинг шогирдлари ва бизнинг болалар ўртасида кўплаб спарринг жанглар ўтказар эдик. Ўшандаёқ унда улкан талант борлигини намоён қиларди. Шунингдек, мураббийи кўплаб мусобақаларда унинг маҳоратини янада сайқаллаб борди. Унинг энг катта ютуғи билган нарсаларини рингда эркин қўллай олади. Яъни, рингни яхши хис қилади. Қолаверса, зарбаси ҳам жуда кучли. Ковалёв билан жангда у бир бош устун. Россиялик боксчи унга жиддий қаршилик кўрсата олмайди, деб ўйлайман. Яна шуни алоҳида таъкидлаб ўтиш лозимки, Бектемир тез орада жаҳоннинг энг кучли боксчиларидан бирига айланади.\n- Ковалёвни ёшини кўп гапиришмоқда. Лекин у 30 ёшда. Аслида, бу ёшда боксчи жуда кучга тўлган вақти бўлиш керак. Шундай бўлса-да, Бектемир ғалабага чанқоқ ва унинг зарбалари жуда оғир. Ажойиб жисмоний ҳолатга эга. Шу омилларни ҳисобига Бектемир узоғи 6-раундлардаёқ жанг тақдирини ҳал қилса керак. Албатта, бу шаҳсий фикрим.\nБаҳтиёр Маҳкамов – профессионал бокс мутахассиси\nБектемир Мелиқўзиев Сергей Ковалёв “Замин” янгиликларини “Youtube”да кузатиб боринг\nЯнгиликлар » Спорт » Бектемир Мелиқўзиев Ковалёвни мағлуб эта оладими? Бокс мураббийлари жавоб берди (2-қисм)


Ӯзбекистон, 04 Январь 2019\nПомпео Суриядан Америка қўшинлари олиб чиқилаётганини маълум қилди\nАмерика ҳарбий хизматчилари Сурияни тарк эта бошлади. Бу ҳақда Newsmax телеканалига берган интервьюсида АҚШ давлат котиби Майк Помпео маълум қилди. У қўшинлар олиб чиқилиши жадвалини эълон қилмаслигини айтди, чунки рақиб бу режадан бохабар бўлиб қолиши керак эмас экан.\nТожикистонда таниқли адвокат Файзинисо Воҳидова вафот этди\nЖумага ўтар кечаси Тожикистонда таниқли бўлган ҳуқуқ фаоли ва адвокат Файзинисо Воҳидова вафот этди.\nАшхобод ўқитувчилари ўз ҳисобларидан ўқувчиларни экскурсияга олиб чиқмоқда\nТуркманистон мактабларида ўқитувчилар таътил кунларида ўз ҳисобларидан ўқувчилар билан шуғулланмоқда.\nҚирғизистон ногирон болаларга қараётганларга $70дан тўлашни бошлади\nҚирғизистонда ижтимоий хизматнинг янги тури - имконияти чекланган болалари бўлган ота-оналарни қўллаб қувватловчи - «Шахсий ассистент» пайдо бўлди.\nНазарбоев Қозоғистондаги шаҳар ва туман номини Олтой деб ўзгартирди\nҚозоғистон президенти Нурсултон Назарбоев Шарқий Қозоғистон вилоятидаги Зиряновск шаҳри номини Олтой шаҳри деб ўзгартириш тўғрисидаги фармонни қабул қилди, деб ёзади расмий матбуот 3 январь куни.\nЎзбекистонлик официант қиз британиялик лордга турмушга чиқди\nАнглияда 77 ёшли мусулмон лорди Муҳаммад Илтаф ўзидан 45 ёш кичик бўлган ўзбекистонлк қизга уйланди, деб хабар берди Daily Mail.\nБош прокуратура ҳайвонот боғи қоровулини шер ғажиб ташлаганини тасдиқлади\nБош прокуратура Андижон ҳайвонот боғида шерлар қоровулни ғажиб ташлагани тўғрисидаги хабарни тасдиқлади.\nГермания фуқаролари Ўзбекистонга 30 кунга визасиз келиши мумкин\nГермания фуқаролари 15 январдан бошлаб Ўзбекистонга 30 кунгача бўлган муҳлатга визасиз кела олишлари мумкин. Бу ҳақда 3 январь куни Ўзбекистон Туризмни ривожлантириш давлат қўмитаси маълум қилди.\nТуркманистон президентининг ўғли янги лавозимга ўтирди\n2 январь куни Туркманистон давлат матбуотининг хабар беришича, Туркманистон президентининг фармойишига биноан Бердимуҳамедов Сердар Гурбангулиевич Ахал вилояти ҳокимининг ўринбосари этиб тайинланди.\nЎшдаги бозор сотувчилари бозорнинг кўчирилишига қарши чиқмоқда\n8 январь куни Ўшда шаҳар мэрининг Кулатов микрорайонидаги бозор ўрнида хиёбон барпо этиш тўғрисидаги буйруғи кучга киради. Бозорнинг кўчирилишига қарши чиқаётганлар президент, марказий ва маҳаллий ҳукуматга мурожаат қилиб, хиёбон қурилишини 2025 йилга қадар кечиктирилишини илтимос қилишмоқда.\nТожикистон жанубида номаълум афғон гуруҳи томонидан чўпон ўғирлаб кетилди\nТожикистон жанубидаги Шамсиддин Шохин туманида номаълум афғон гуруҳи томонидан маҳаллий чўпон Тўрахон Нурматов ўғирлаб кетилди. Бу ҳақда Озодлик Радиосига мамлакат ҳуқуқ-тартибот идораларидаги манбаси маълум қилди.


Кейинги 10-15 йил давомида дунё матбуотида энг кўп муҳокама қилиниб келинаётган масалалардан бири бу – Интернетнинг ёшлар аудиториясига қандай таъсир кўрсатаётганлиги билан боғлиқ.\nИнтернетнинг пайдо бўлиши билан ҳаётмизнинг кўплаб жабҳаларида, жумладан, мактаблар ва олий таълим муассасаларидаги барча жараёнлар, қолаверса, кундалик маиший хизматлар, бизнес ва менежмент, юридик ва консуллик хизматларигача бирин-кетин виртуал дунёга кўча бошлади. Хориждаги университет профессорлари талабаларга масофавий дарс беришни маъқул кўриб, айрим маърузаларини “YouTube”га жойлаштирадиган бўлди.\nИнтернет ривожланиши баробарида унинг техник-технологик имкониятлари ва аудитория қамрови ҳам ошиб борди. “Ўргимчак тўри” инсонларнинг анъанавий суҳбатлашув шаклини тубдан ўзгартирди. Олис масофадан туриб нафақат эшитиш, балки кўриш имкониятининг юзага келиши билан виртуал суҳбатлар кескин оммалашди. Бугунга келиб нафақат “бир девор қўшни”лар, ҳатто бир оиланинг аъзолари ҳам ўзаро шу тармоқда “гурунглашмоқ”да.\nКўпчилик кунини нонушта билан, балки у ёки бу ижтимоий тармоқдаги шахсий саҳифани кўздан кечириш билан бошлайди. Ер куррасининг қарийб 70 фоиз аҳолиси бирон-бир ижтимоий сайтда фаолдир. Уларнинг айримлари эса бир вақтнинг ўзида бир нечта тармоқларда рўйхатдан ўтган.\nСтатистик маълумотларга кўра, дунё ёшларининг 96 фоизи ижтимоий тармоқлар воситасида ўзаро мулоқотга киришмоқда.\nАфсуски, ҳозирги пайтда баъзи ёшларнинг оммавий тармоқларга муккасидан кетиб, ўз вақтини беҳудага сарфлаши яхши оқибатларга олиб келмаяпти.\n“Ўргимчак тўрига” илинган айрим ёшларнинг ўқиш ва ишга муносабати ўзгариб, ҳаётга бефарқлиги кучайиб бораётгани бор ҳақиқат. Интернетни бежиз ўргимчак тўрига ўхшатишмаган. Чунки тармоқ домига бир марта тушган одам, агар у ақлини ишлатмаса, бу гирдобдан чиқиши қийин бўлади. Муаммонинг ижтимоийлиги ҳам ана шунда.\nКейинги 10-15 йил давомида дунё матбуотида энг кўп муҳокама қилиниб келинаётган масалалардан бири бу – Интернетнинг ёшлар аудиториясига қандай таъсир кўрсатаётганлиги билан боғлиқ. Тармоқни айрим хорижий экспертлар мажозий маънода ўткир болтага ўхшатади: унинг ёрдамида қуриган дарахтни чопиб, ундан ўтин тайёрлаш мумкин ёки айнан шу болта билан гуллаб-яшнаб турган дарахтни яксон қилиш ҳам мумкин. Шу сабабдан жаҳон тармоғини фақат мақташ ёки аксинча уни қоралаш мантиқсиз ишга ўхшайди.\nШундай бўлса-да, ёшлар муаммоларига бағишланган форумларда, катта йиғилишларда, дарс машғулотларида ва қолаверса, ўзаро суҳбатда кўпчилик унинг салбий томонларини гапиради. Бу табиий. Негаки, Интернет манбаларининг ҳаммаси ҳам мукаммал эмас. Оддий электрон адабиётларга, вики-справочникларга ҳали ҳамон шубҳа билан қарашлар мавжуд. Ёшлар Интернетга ишониб жиддий китобларни ўқимай қўйишди, уларнинг билими саёзлашиб кетмоқда, деб жон куйдираётган педагогларни яхши тушунамиз. Ота-оналар эса фарзандининг кўп вақтини ўғирланаётганидан хавотирланиши ҳам асоссиз эмас, албатта.\nУшбу мақолани тайёрлаш жараёнида кўтарилаётган масалада ёшларнинг фикрларини бевосита ўрганишга ҳаракат қилдик.\nХўш, уларнинг ўзи Интернетни зарарли деб биладими ёки фойдали? Ўзбекистон давлат жаҳон тиллари университети халқаро журналистика факультетининг 2-босқич талабалари ўртасида ўтказилган кичик сўровнома натижасида турли хил жавобларни олдик.\nАҳамиятли томони шундаки, респондентлар Интернетнинг бир пайтнинг ўзида ҳам ижобий, ҳам салбий томонлари борлигини қайд этишди.\nТалабаларнинг фикрига кўра, “ўргимчак тўрин”нинг ижобий томонлари қуйидагилар: унинг ёрдамида тезкор хабарлардан баҳраманд бўлиш, дарслар ва семинарларга тайёргарлик кўриш, фанлар бўйича қизиқтирган барча саволларга жавоб топиш мумкинлиги, интерфаолликнинг мавжудлиги, турли соҳаларга оид фойдали маълумотлар, дарсликлар, адабиётлар, электрон китоблар борлиги, дўстлар билан қулай ва арзон коммуникация воситаси эканлиги, унинг ёрдамида кундалик ишларга кетадиган ортиқча вақтни тежаш мумкинлиги, яхши кўрган теледастур, кинофильм ва концертларни маъқул пайтда томоша қилиш мумкинлиги ва ҳоказо.\nИнтернетнинг салбий жиҳатлари ҳақида эса қуйидаги фикрларни билдирдилар: ёлғон хабарларнинг кўплиги, маълумотларнинг тўғрилиги ёки ҳаққонийлигини аниқлашнинг қийинлиги, ахборот спекуляцияси мавжудлиги, одамларнинг ўзаро мулоқоти давомида баъзан этика нормаларининг қўпол равишда бузилиши, ўйламасдан қилинган айрим ҳаракатларнинг орқага қайтариб бўлмаслиги, қолдирилган баъзи ноўрин постларни ўчириб бўлмаслиги, ёмон кучларнинг Интернетдан тарғибот майдони сифатида фойдаланишлари, мисол учун ақидапарастлик ғояларининг ёшларни тўғри йўлдан чалғитиши, “кўк кит” каби ўйинларнинг фожиали оқибатлари, шунингдек, хакерлик хуружлари, шахсий маълумотларнинг ўғирланиши, вирус ва бошқа техник таҳдидларнинг мавжудлиги.\nДемак, бугунги ёшларимиз Интернетнинг бир-бирига қарама-қарши бўлган икки жиҳатини, яъни унинг “оқ ва қораси”ни яхши идрок этмоқда.\nБундан кўринадики, жаҳон тармоғидан самарали фойдаланиш, унда ёшлар аудиториясига фойдали бўлган миллий сегментни янада чуқурлаштириш, улар учун билим ва профессионал кўникмаларни бойитиш юзасидан янги имкониятларни яратиш тўғрисида кўпроқ бош қотириш даври келди.\nДругие материалы в этой категории: « Инсон умри қадрли...\tПешин намозини ўқиб бўлган киши унинг фарзини имомга иқтидо қилиб қайта ўқиса бўладими? »


Ўзбекистон Мусулмонлари идораси раиси, муфтий Усмонхон Алимов хазратлари “Америка овози” нашрига интервью бердилар. — XUTBA.UZ\n25 05 2019 - 1:12 / - Хабар\nЎзбекистон Мусулмонлари идораси раиси, муфтий Усмонхон Алимов “Америка овози” нашрига интервью берди. Унда эътиқод эркинлиги, диний таълим, ижтимоий тармоқлардаги баҳс-мунозаралар, масжидларнинг болаларга очиқлиги, “Қора рўйхат” ва бошқа масалалар юзасидан фикр алмашилди.\n“Америка жуда катта мамлакат. Катта мамлакатнинг қадами ҳам катта бўлади. Диний эътиқод деганда мақсад битта, бу борада Ўзбекистон ва Американинг орасида фарқ йўқ. Бугун Ўзбекистонда жаҳолатга қарши маърифат билан ёндашиш катта йўлга чиқиб олди, десак бўлади.\nМасжидларда ички ишлар идоралари ходимларининг туриши ташқаридан қараганда худди назорат қилиш учун бўлаётгандек туюлади. Бироқ, аслида бундай эмас. Ҳақиқатни билиш учун бунда қатнашиб кўриш керак, намозга бориб, уларни кўздан кечириш лозим: қани, улар қандай турибди, кимга нима деяпти? Бориб кўрган одам мақсад бошқа нарсада эканини билади.\nБолалар тўғрисида. Мен қайси бир масжидга борадиган бўлсам, у ерда ёш болаларни кўраман. Ёш болаларга ҳеч ким ҳеч нарса дегани йўқ. Болалар киритилмасин, деган тартиб йўқ. Бундай тартиб умуман бўлмаган, бу ташқаридаги гаплар. Биз ҳам шу гапларни эшитамиз, лекин намоён бўлгани бошқача. Бизга ҳам айтишади, текширганимизда ҳеч қандай тўсиқ йўқлиги кўринади. Лекин, битта гап — ёш болалар илм билан шуғулланиши керак. Илм афзалми, ибодат афзалми? Илм афзал. Бу сен келмагин, дегани эмас. Тушунган одам тушунади.\nМусулмонлар идораси нодавлат ташкилот. Идора бутун мусулмонларни бошқаради, динлар ўртасидаги аҳилликни йўлга қўяди. Андижондаги масжид масаласига келсак — бу масжидни арабистонлик бир киши қурган, унинг маблағига қурилган. Арабистондан туриб маблағ юборган, бу ердаги масъул кишиси эса қурдиради. Улар масжид деб эмас, балки мадраса деб қуради. Диний идора бунга ўз таклифини киритади: Андижонда бир мадраса бор, у ишлаяпти, буни масжид қилиб фойдаланайлик. Шунда масъул киши ҳам, маблағ юборган киши ҳам бунга рози бўлмади. Аввалги муфтий Абдурашид қори Баҳромов бир неча маротаба бориб, бу билан шуғулланганлар. Ҳаттоки, бизнинг вакиллигимиз ҳокимлик билан келишиб, буни вакиллик идораси қилайлик, Мусулмонлар идорасига берайлик, деганда ҳам булар рози бўлмаган. Шундан қолиб кетиб, ҳокимлик тасарруфига ўтиб кетган. Бу масалада диний идорага эмас, балки Адлия вазирлигига мурожаат қилиш керак эди. Ҳозир ҳам диний идора қараб турмаяпти: тадбиркорлар жалб қилиниб, одамларга уй-жой қилиб бериш, ўзини эса “Вақф” тасарруфига олишга ҳаракат қиляпмиз. Бу масала аслида бизга умуман алоқаси йўқ. Ҳозир сотилади, деган гаплар ҳам чиқди. Бироқ, менда бу борада аниқ маълумот йўқ. Агар сотиладиган бўлса, тадбиркорларни жалб қилиб уни сотиб олишга уринамиз.\nМасжидлардаги имомлар, ходимларнинг маошлари, коммунал тўловлар “Вақф” фонди орқали тўланяпти. Олдин имомлар иш ҳақи олмасдан ишлаган, тизим энди йўлга қўйилди. Имомлар энг кам иш ҳақининг уч баробари — 800-900 минг сўм атрофида маош олади. Бундан ташқари, “Вақф” кам таъминланган оилалар, ногиронлар, етимлар, касалмандларнинг аҳволидан хабар олиш билан шуғулланади. Фондга ҳали кўп маблағ йиға олганимиз йўқ. Ҳозир “Вақф”га мулк қилиш билан оворамиз, шунда мулкдан даромад тушади.\nБугун мамлакатимизда хотин-қизларга берилаётган эътибор жуда катта. Давлатчилик бор, жамият бор — у ҳар доим бир маромда кетмайди, паст-баланди, тушунган-тушунмагани, билиб-билмагани бўлади. Ҳижоб бўйича бир, икки, учта манбадан олинган гап билан хулоса қилиб бўлмайди. Биз аслида буни ҳижоб демаймиз — бу рўмол. Рўмол бизнинг миллий кийимимиз. Оналаримиз, момоларимиз рўмол тақиб келишган. Бунга ҳеч бир жойда монелик бўлганини кўрганимиз йўқ. Бизга ҳам гоҳида мурожаат қилиб қолишади: “Рўмолларни кўчада, уйларга кириб ечиб олишяпти”. Буларнинг ҳаммаси исботсиз гаплар бўлиб чиқяпти. Бугун рўмол ўраб юрган ҳеч кимга ҳеч қандай гап йўқ. Бироқ, мактаб бошқа нарса. У ернинг ўз низоми бор, ўша низом билан иш қилади.\nДиний идора ҳукумат билан бирга ҳаракат қилиши натижасида 20 мингдан зиёд киши “қора рўйхат”дан бутунлай чиқариб юборилди. Энди уларга: “Сен рўйхатдасан, нима қиляпсан”, деган гаплар бўлмайди. Кузатув йўқ. Лекин бугун уларнинг олдига бораётганлар яхши ният билан бормоқда: “Нима камчилигингиз бор, қандай ёрдам қилайлик, ижтимоий кўмакка муҳтожмисиз?!”. Уларга иссиқхоналар қуриш, ишга жойлашиш, маҳалла билан аралашиб кетишга кўмак бериляпти. Шуни улар баъзида нотўғри тушуниб қолишмоқда. Бу уларнинг фойдаси учун бўляпти”, — деди Усмонхон Алимов.\n«Хадя хожи» масжидида «Хатмона»


ЖИНСИЙ ЗАИФЛИК НИМА - DAVOLASH\nЖИНСИЙ ЗАИФЛИК НИМА\nАвтор Davo На чтение 2 мин Просмотров 98 Опубликовано 21.10.2017\nЖИНСИЙ ЗАИФЛИК НИМА Бу қарилик ёки бошқа биологик сабаблар туфайли жинсий яқинлик қила олмаслик, эркак жинсий аъзосидан уруғнинг ажралиб чиқмаслигини англатади.\nЖинсий ожизликнинг бир қанча сабаблари аниқланган. Буларнинг барчаси бевосита ҳиссий ва жисмоний ҳолатнинг издан чиқиши би- лан боғланади.\nТиббий йўл-йўриқлар ва тавсиялар берувчи дунёнинг энг оммабоп қўлланмасида ёзилишича, эркакларнинг 50 фоизида олат заифлиги 40-70 ёш оралиғида учрайди. Ёш ўтгани сайин жинсий ожизлик хавфи ҳам ортиб боради.\nТанадаги эндокрин тизими метаболизм, яъни танадаги модда алмашинуви жараёнини мувофиқлаштирувчи, жинсий ҳаётни изга солувчи, оилада кўпайишни таъминловчи Диабет жинсий ожизликка сабаб бўлувчи энг кўп тарқалган эндокрин касалликдир. У танада инсулин гормонининг етишмовчилигини келтириб чиқаради. Сурункали диабетнИ келтириб чиқарадиган бош омил эса — асаб тизимининг шикастланишидир. Сабаби асаб тизимининг шикастланиши жинсий аъзодаги сезувчанлик- нинг пасайишига олиб келади.\nДиабетнинг бошқа асоратлари қон айланиш тизимининг бузилиши, гормонал номутаносибликда намоён бўлади. Буларнингҳар иккаласи жинсий ожизликни юзага келтиради.\nНеврологик ва асаб тизимидаги\nНеврологик касалликлардан жинсий заифликка сабаб бўлувчи энг кўп тарқалган хасталик алсгеймер касаллиги бўлиб, у орттирилган ақли заифликнинг оммавий тарқалган шаклидир. Сўнгги тадқиқотлар шуни кўрсатмоқдаки, толиқиш, чарчоқ, камуйқуушбу касалликнинг пайдо бўлишига олиб келади.\nШу билан бирга Паркинсон касаллиги (титроқ хуружи; бу касаллик марказий асаб тизимининг суст ривожланувчи хасталиги бўлиб, сурункали ривожланиб боради), мия ёки орқа мия ўсмаси, склероз, қуёнчиқ каби асаб тизи- мига дахлдор бўлган касалликлар ҳам жинсий ожизликни келтириб чиқаради.\nШунингдек, простата безинингжаррохдик ама- лиёти мобайнида асаб тизимининг шикастланиши ҳам жинсий заифликка олиб келиши мумкин.


Рамзий маънодаги альтернатив терма жамоа ёхуд таниқли футболчиларнинг ўртамиёна ака-укалари\n23 июнь, 2020, 18:19\nЎз вақтида улар ҳам кўзга кўринган етук футболчилар бўлиши мумкин эди...\nКўпчилик яхши танийдиган футболчиларнинг ака ёки укаларининг худди улар сингари машҳурлик чўққисига кўтарила олиши ҳар доим ҳам кузатилавермайди. «СЭ» нашрида чоп этилган қуйидаги материал ҳам айнан мана шундай ижрочилар хусусидадир.\nЎйнаётган клуби: «Стандард».\nВанянинг бўйи «атиги» 203 сантиметрни ташкил этади. У катта футболдаги фаолиятини акаси Сергей сингари «Войводина»да бошлаган. Аммо кейинчалик оға-иниларнинг йўллари айро тушган. Бўйига мос равишда йирик жуссага эга дарвозабонни 1,75 миллион евро эвазига «Манчестер Юнайтед» раҳбарияти сотиб олганди. Аммо кичик Савичга Англия премьер-лигасида ўйнаш имкониятини бермаганлар. Чунки «Қизил иблислар» мутасаддилари орадан ҳеч қанча вақт ўтмай Ваняни сотиб олганидан сал кўпроқ сумма эвазига Польшанинг «Лех» жамоасига сотиб юборганлар.\nКейинчалик посбон Италияга кўчиб ўтиб, «Торино»да Сальваторе Сиригунинг ўринбосари вазифасини бажарди. Бугунги кунда 24 ёшли дароз йигитнинг трансфер ҳуқуқи ҳамон «Торино»да эканлигини, аммо охирги пайтларда асосан ижарама-ижара сарсон юрганини қўшимча қилиш керак. Аввалига СПАЛ ва «Асколи»да тажрибасини оширган Ваня Милинкович-Савич эндиликда фаолиятини Бельгияда, «Стандард» клубида давом эттиряпти.\nЎйнаётган клуби: «Дофар».\n«Сошо» академиясида тарбияланган Лионель Зума мунтазам равишда ўйин амалиётига эга бўлмаганлигидан кўнгли тўлмай, асосий клубда ўтган тўрт мавсумдан сўнг Грецияга йўл олганди. Ўша юртдан у транзит орқали француз 3-дивизионига, сўнгра Уммонга, маҳаллий «Дофар» клубига бориб қолган. Таъкидлаш ўринлики, Курт Зуманинг акаси Лионелдан ташқари Йоан исмли укаси ҳам бор. Кичик Зума ўтган йили «Болтон»даги дебютини нишонлаган.\nЎйнаётган клуби: «Панетоликос».\n«Манчестер Юнайтед»да тўп сураётган Антони Марсьялнинг акаси Йоанга ҳам омад кулиб боқмаган, дейиш мумкин. Ваҳоланки, болалик ва ўсмирлик чоғларида атрофдагилар кичик укасидан фарқли равишда айнан ундан келажакда таниқли футболчи етишиб чиқишини тахмин қилардилар. Тўғри, бундай хаёлга бориш учун асослар етарли бўлган. Масалан, Антонидан 4 ёшга катта бўлган Йоан «Бастия» академиясида тарбияланган ва профессионал футболдаги илк қадамлари ҳам анча омадли чиққан. Шунинг учун бўлса керак, уни U-19 терма жамоасига чақирганлар ва Франция учун омадли якунига етган қитъа биринчилигидаги ғалабага Йоан ҳам ҳимоядаги ишончли ўйинлари эвазига ҳисса қўша олганди.\nАммо шуниси кишини ҳайрон қолдирадики, ўша муваффақиятдан сўнг катта Марсьялнинг ишлари ортга кета бошлаган. Дастлаб уни ўзи учун қадрдон саналадиган «Бастия»дан бадарға қилганлар. Шу боис марказий ҳимоячи тақдирини «Брест» клуби билан боғлашга мажбур бўлган. Бу билан унинг саргардонлиги якунига етмаган. Футболчи омадини «Труа»да ҳам синаб кўрган. Албатта, ҳар қандай ўйинчи жиддий, ўз олдига катта мақсадларни қўядиган жамоаларда тўп суришни истайди. Жумладан, бундай хоҳиш катта Марсьялда ҳам йўқ эмас. У ўртамиёна ва аутсайдер клубларда тўп суришдан зерикиб, хорижга йўл олган ва Исроилнинг «Маккаби» (Тель-Авив) жамоасидан қўним топганди. Лекин яна омадсиз чиққан уринишдан сўнг Йоан «Ашод» орқали Грецияга бориб қолган. Айтиш керакки, Марсьялнинг трансфер ҳуқуқи «Панетоликос»га тегишли. Тўғри, у ерда Антонининг акаси бошланғич таркибдан жой олишга эришган. Аммо мазкур клуб ўз олдига максимал натижаларга эришини мақсад сифатида қўя олмайди. Чунки...\nЎйнаётган клуби: «Серкль Брюгге».\nЭден Азарнинг укаларидан бири Килиан 24 ёшда, лекин у шу пайтгача омадини бир қанча клубларда синаб кўришга улгурган. Жумладан, «Лилль» билан «Челси»да. Аксига олиб, ўша жамоаларда у бор потенциалини намойиш эта олмаган. Тўғри, бугунги кунда Килиан маҳаллий «Серкль Брюгге»да доимий ўйин амалиётига эга бўлиб келмоқда. Бироқ элитада жон сақлаб қолиш учун курашадиган клубда ўйнаш кимга ҳам ёқарди?\nЎйнаётган клуби: «Бакстон».\nЎзидан икки ёшга катта бўлган акаси Гарри билан талашиб-тортишиб вояга етган Жо Магуайр «Ливерпуль» академиясида тарбияланган ва 2015 йили асосий клуб билан мавсумолди турнесига йўл олганди. Ўшанда уни ўртоқлик мақомидаги айрим учрашувларда синовдан ўтказганлар. Орадан ярим йил ўтганидан кейин эса мураббийлар штаби вакиллари Жога Англия Лига Кубоги доирасидаги баҳс орқали асосий жамоада дебютини ўтказиш имконини ҳавола қилгандилар. Бахтга қарши ўша турнирдаги баҳсда майдонда атиги 14 дақиқа тўп сурган ҳимоячи ўзидан илиқ таассурот қолдира олмаган ва... Эҳтимол, қуйидаги маълумотга ишонмаслигингиз мумкин. Бироқ фактлардан кўз юмиб бўлмайди. Гарри Магуайрнинг укаси бугунги кунда фаолиятини давом эттираётган «Бакстон» клуби қуйи 7-дивизион иштирокчиси саналади!\nЎйнаётган клуби: БОВЭ.\nКорентен Лангле таниқли акаси Клемандан бироз кичик. У энди 22 ёшга тўлган. Аммо Корентен оғаси каби «Нанси»дан «Севилья»га бирин-кетин кўчиб ўтганди. Энг қизиғи, андалусияликлар жамоаси раҳбарияти Клеманни «Барселона»га сотиб юборганидан сўнг укаси эркин агент мақомини олган. Кичик Лангле ўзига янги иш жойини нақд 4 ой қидирган ва фақат унинг хизматига 5-дивизион иштирокчиларидан бири саналадиган БОВЭ клуби томонидан қизиқиш бўлган холос. Ўшандан бери франциялик ҳимоячи фаолиятини мамлакатнинг пастки лигаларидан бирида давом эттириб келмоқда.\nЎйнаётган клуби: «Ноттс Каунти».\nЧемберленларни ҳақиқий футболчилар сулоласи сифатида эътироф қилиш мумкин. Чунки асосан «Арсенал»даги фаолияти орқали анча танилган ва эндиликда «Ливерпул»да тўп сураётган Алекснинг отаси Марк ўз вақтида «Сток Сити» ва «Портсмут» клубларидаги ўйинлари эвазига «Уч шерлар» термаси таркибига тез-тез чақирув олган. Маркнинг укаси, ака-ука Алекс ва Кристианларнинг амакиси Невилл Чемберлен эса асосан қуйи дивизиондаги клублар сафида тўп сурган. Таъкидлаш ўринлики, сулола ишини давом эттиришга бел боғлаган ва ўз вақтида «Портсмут» академиясида тарбияланган кичик Чемберленга омад кулиб боқмаяпти. Негаки, 22 ёшли ярим ҳимоячи фаолиятини қуйи 5-дивизион иштирокчиларидан бири саналадиган «Ноттс Каунти»да давом эттирмоқда.\nЎйнаётган клуби: «Сошо».\nПоль Погбанинг акаси Флорентин (эътиборлиси, унинг эгизак укаси Маттиас ҳам бор ва ҳозирда фаолиятини испан 4-дивизионидан давом эттиряпти) ўз вақтида кўпчиликда жуда яхши таассурот қолдирган. Бироқ оиладаги тўнғич ўғилнинг ишлари охирги пайтларда силлиқ кечяпти, дейиш ярамаса керак. Олинган маълумотларга қараганда, Флорентин Погба «Сошо» клуби сафига қўшилган.\nЎйнаётган клуби: «Алькояно».\n«Атлетико»даги ўйинлари орқали машҳурлик даражасига кўтарилган Сауль Нигьеснинг акаси Хони ҳам профессионал футболчидир. У «Валенсия» академиясида тарбияланган ва шу пайтга қадар кўплаб клубларда омадини синашга улгурган. Биргина Испаниянинг ўзида Хони Нигьес 8 бор (!) жамоасини ўзгартирган. Бундан ташқари, у ўзини Словения ва Португалияда ҳам синаб кўришга улгурган. 34 ёшли Нигьеснинг трансфер ҳуқуқи «Эльче»га тегишли, аммо у жорий мавсумни ижара асосида қуйи 4-дивизион иштирокчиларидан бири саналадиган «Алькояно»да ўтказмоқда.\nЎйнаётган клуби: «Унион».\nАкаси Тонидан фарқли равишда Феликс Крооснинг профессионал футболчи сифатидаги фаолияти жарангдор муваффақиятларсиз ўтмоқда. Тўғри, ўз вақтида у «Вердер» клубида анча яхши тўп сурган. Аммо кутилмаганда олинган жароҳатлар ва омад кулиб боқмаганлиги эвазига кичик Крооснинг фаолияти шу йўсинда поёнига етадиган кўринади. Ҳа, 30 ёшни қоралаб қолган Феликс камтарона «Унион»нинг тарихда илк бор бундеслигага чиқишига қўлидан келганча ёрдам берган. Лекин пойтахт вакили каби унинг футбол элитасидаги ишлари силлиқ кечаётгани йўқ. Боз устига кичик Кроос жорий мавсум давомида майдонда ҳаммаси бўлиб атиги 181 дақиқани ўтказди холос.\nЎйнаётган клуби: «Пунто Клеве».\nУругвайлик афсонавий ҳужумчи Луис Суареснинг бир акаси (Пауло, 38 ёшда) ва икки нафар укаси (Максимилиано, 32 ва Диего, 27) бор. Пауло билан Диего бутсаларини михга илишга улгурган бўлсалар, Максимилиано ҳамон тўп ортидан чопиб юрибди. У ўйнаётган жамоа қуйи 4-дивизион иштирокчиси ҳисобланади. Уругвайда бундай лигада асосан ярим профессионал ва ҳаваскорлар ўйнайдилар.\nОдатда рамзий терма жамоанинг ҳам ўзига яраша захира футболчилари бўлади. Қуйидаги футболчилар (албатта, уларнинг ака ё укалари машҳурлик чўққисига кўтарила олишган) мана шундай мақомга лойиқ кўрилган:\nМуриэль Алиссон («Флуминенсе»), Патрик Дракслер («Рентфорд»), Лоренс Магуайр («Честерфилд»), Эрик Васкес («Атлетико», Колумбия, Давинсон Санчеснинг укаси), Малик Мане (ҳозирча клубсиз, тўп сурган охирги жамоаси «Атирау»), Антонио Инсинье («Вилла Летерно»), Федерико Игуаин (ҳозирча клубсиз, охирги иш жойи - «Коламбус Крю» клуби).


Ўзбек рассоми яратган чопонлар колониал ўтмишга кўзгу тутди (тўплам)\n- Ўзбек рассоми яратган чопонлар колониал ўтмишга кўзгу тутди. Тошкентдаги ZERO LINE галереясида ўзбек рассоми Диляра Қаипованинг "Жанубнинг Шимолга ёғдуси" кўргазмасига қўйилган чопонларда бугун "мустақил" дея улуғланаëтган мамлакат яқин ўтмишда Россия мустамлакаси бўлгани акс этган. (видео)\n- Ҳукумат босими остида бўлган журналист Давлат Назар машина уриши оқибатида ҳалок бўлди. Танқидий мақолалари ва мухолиф қарашлари билан танилган, кейинги икки йил давомида бир неча бор ҳибсга олинган журналист Давлат Назар 6 ноябрь куни ярим тунда машина уриб кетиши оқибатида ҳалок бўлди. Давлат Назарнинг жанозаси у истиқомат қилган Қўшкўпир туманида 7 ноябрь куни соат 15.00 да ўқилди. (видео)\n- Осиё: Интернетда ким эркин. Freedom House: Қозоғистонда Интернет эркинлиги кескин ёмонлашди. — Рахмоннинг Швейцарияга ташрифи: «24-гуруҳи» фаоллари норозилик акциясига чиқди. — Қирғизистн аҳолиси совуқ кунларда иссиқлик ва электрсиз қолишдан хавфсирамоқда. — Марказий Осиё етакчиларининг фарзандлари: ким улар? (видео Настоящее время)\n- Россия ФМХ нинг Тожикистондаги ваколатхонаси олдидаги навбатлар. (ТРдан видео)\n- Ёш қозоғистонликларга Ёшлар йили нима берди? Қозоғистонда эълон қилинган Ёшлар йили якунланмоқда. (ҚРдан видео )\n- «Давлат ҳақида ёзасан – сенинг ортингдан келишади». Қозоғистонликлар – Интернетдаги эркинлик ҳақида. (ҚРдан видео)\n- Тожикистонда амнистия бўйича лайк учун хукм қилинганлар озод қилинади. (видео Директ)\n- Осиё 360°: Қирғизстонда қонуний ва ноқонуний кўмир. (видео Директ)\n- Қўқон шаҳар мусиқали драмма театри артистларининг пушаймонлиги. 31 октябрь куни Қўқон шаҳар мусиқали драмма театри артистлари «Озодлик»ка мурожаат қилиб ўзларининг Ўзбекистон президенти Шавкат Мирзиёевга видеомурожаатларини сайтда эълон қилишларини сўрашди, уларнинг баёнот беришича маошлар 25 фоизга қисқариши муносабати билан норозилик сифатида иш ташлашларини айтишган. Эртаси куни артистлар мухаррририятга янги видео юборишди, унда қилган ишларидан пушаймонликлари билдирилган. (видео Уз)- Қасымберды Гараев: Мени кечиринг! Мен айбдор эмасман! 10 кун аввал хикоя қилган туркманистонлик гей йигит қамалган бўлиши мумкин. (видео)\n- Аъзам Турғунов: Хукумат сиёсий махбусларни реабилитация қилишдан қўрқмоқда. Ўзбекистонлик ҳуқуқбон "Адолатсизлик ҳикояси" мукофотига лойиқ деб топилди. Бу мукофот ҳуқуқбонга маркази Прагада бўлган People In Need ташкилоти томонидан берилди. (видео)\n- Қозоғистонда эркак супермаркет билан судлашмоқда: махсулотлар қозоқ тилида маркировка қилинишини талаб қилмоқда. (видео Настоящее время)\n- Қирғизистонлик аёллар сиёсий фаолликка тайёрми. Қирғизистн сиёсатида аёллар кам. Мамлакат парламентида улар атиги 6%, маҳаллий хокимият идораларида 10%. (видео Директ)\n- Эльмира Ногойбаева: Биз кам қадрлаймиз, мақтаймиз, бир биримизни қувватлаймиз. Эльмира Ногойбаева - қирғизистонлик тадқиқотчи. У ҳаммаслаклари ( «Эсимде» бирлашмаси) билан ўзлари гувоҳ одамлар тақдири ҳақида қайғурмоқда. (видео Кр)\n- Қирғизистон расмийлари мехнат мигрантларидан ёрдам сўрамоқда. (ҚРдан видео)\n- Дайнюс Радзявичус: «Журналистика икки хил кўринишда бўлиши керак: яхши ва ёмон». Давра суҳбатида иштирок этиш учун Нур-Султонга келган Литва журналистлар уюшмаси раҳбари Дайнюс Радзявичус Азаттық билан Қозоғистон журналистикасидаги воқелик ва қийинчиликлар ҳақида гаплашди. (ҚРдан видео)\n- Россияда "бепул интернеет" учун тўлашга тўғри келади. Мухбиримиз Москвадаги жамоат вай-файида бўлди ва бепул интернет учун нималарни қурбон қилишга тўғри келишини ва кимларнинг манфаатлари борлигини ўрганди. (видео Директ)


БЎЛАЖАК ПЕДАГОГЛАР БИЛАН УЧРАШУВ КЎТАРИНКИ КАЙФИЯТДА ЎТДИ, САВОЛЛАРГА БОЙ БЎЛДИ - Ўзбекистон овози газетаси\nБЎЛАЖАК ПЕДАГОГЛАР БИЛАН УЧРАШУВ КЎТАРИНКИ КАЙФИЯТДА ЎТДИ, САВОЛЛАРГА БОЙ БЎЛДИ\nТошкент вилояти Чирчиқ давлат педагогика институтида «Ўзбекистон овози» газетаси ижодий ходимлари билан учрашув бўлиб ўтди. Тадбирда институтнинг профессор-ўқитувчилари ҳамда талабалари иштирок этди.\nИнститут ректори Ғофуржон Муҳаммедов учрашувни кириш сўзи билан очаркан, бугунги мураккаб, таҳликали замонда ёшларимизни ёт ғоялардан асраш, уларни билимли, маърифатли, ватанпарвар, мард ва жасур авлод этиб тарбиялашда бундай тадбирлар муҳим аҳамиятга эгалиги ҳақида тўхталди. Бўлажак педагоглар учун матбуот нашрларини доимо ўқиб, мамлакатимиздаги ислоҳотлар билан биргаликда дунё воқеаларидан хабардор бўлиб бориш зарурлигини таъкидлади. Институт талабаларининг билим олишга иштиёқи кучлилиги, тартиб-интизомли эканини фахрланиб гапирди.\n«Ўзбекистон овози» ва «Голос Узбекистана» газеталари бош муҳаррири Сафар Остонов бугун матбуот зиммасига юкланаётган вазифалар ҳақида тўхталди. Конституциямизда кафолатланган сўз эркинлигининг амалдаги ижросига мисоллар келтирди. Газета нима учун чиқиши, жамиятга нима учун кераклиги тўғрисида ҳаётий мисоллар билан жавоб берди. Шунингдек, «Ўзбекистон овози» газетасининг тарихи, бугуни ҳақида ҳикоя қилди. Бу газетада турли йилларда Шароф Рашидов, Иброҳим Раҳим, Мақсуд Қориев, Ўктам Усмонов сингари атоқли ижодкорлар бош муҳаррирлик қилгани, Абдулла Қодирий, Абдулла Қаҳҳор, Ойбек, Ғофур Ғулом каби машҳур ёзувчи ва шоирлар ўз даврида газетанинг фаол муаллифлари бўлгани тўғрисида гапирди.\n«Ўзбекистон овози»да таълим соҳаси ва ёшлар мавзуси кенг ёритиб келинаётгани таъкидланди. Бўлажак педагогларни ҳам мақолалар ёзишга даъват этди.\nИнститут проректори Баҳодир Ҳусанов бугунги кунда «Ўзбекистон овози»да чоп этилаётган танқидий-таҳлилий мақолаларни эътироф этди ва талабалар орасида ҳам ижодкор ёшлар борлигини айтди. Сўнгра, Президентимиз ташаббуси билан ташкил этилган бу олий таълим даргоҳи зиммасига пойтахт вилоят таълим тизимини педагог кадрлар билан таъминлаш юклатилганини таъкидлади. 2017-2018 ўқув йилида институтга фақат кундузги ва махсус сиртқи таълим йўналиши бўйича талабалар қабул қилинган бўлса, жорий йилда кундузги, кечки, махсус сиртқи, сиртқи ва 2-олий таълим йўналишлари бўйича талабалар қабул қилинганини маълум қилди. 2018-2019 ўқув йилидан бошлаб дефектология таълим йўналиши ҳам очилади. Бундан ташқари, маърузачи инновацион таълим ва амалга оширилаётган илмий тадқиқотлар тўғрисида тўхталиб, бугунги кунда институтда ҳар бир факультет ва кафедрада илмий салоҳиятни ошириш, ёшларни илмий-тадқиқот ишларига кенг жалб қилиш ва фан докторлари корпусини ёшартириш бўйича қилинаётган ишлар ҳақида ҳам айтиб ўтди.\nУчрашувда талабаларни қизиқтирган саволларга жавоб берилди. Хусусан, улар 100 ёшга тўлган газетамиз таҳририяти архивида сақланаётган тарихий маълумотлардан фойдаланиш тартибига оид саволлар беришди. Шунингдек, бугун мақола ёзишга қўйилаётган талаблар, қайси мавзулар муҳимлиги билан қизиқишди.\nТадбир сўнгида газетанинг бўлим мудири, шоир Нуруллоҳ Достон ўз шеърларидан намуналар ўқиб берди.


16 июн 2021, Тошкент вақти: 07:45\nЧеченистон раҳбари Рамзан Қодиров\nЧеченистон раҳбари Рамзан Қодиров ўзини Путиннинг “лойиҳаси” ва “пиёда аскари” деб атади ва зиммасига юкланган вазифаларни “фахр билан” адо этишини айтди. Бу ҳақда Қодиров инстаграмдаги жонли эфири чоғида сўзлаган.\n“Эътиқодим мени шундай бошлиққа хизмат қилишга даъват этади. Сенга масжидлар қуриш ва ўз динингни ўрганишга рухсат бериб қўйилган экан, бундай давлат ва президентни ҳимоя қилишга мажбурсан”, дея Қодировдан иқтибос келтиради “Грозний-Информ”.\nЧеченистон раҳбари Россияга ва шахсан Путинга садоқати ҳақида тез-тез гапириб туради, ўзини унинг “пиёда аскари” деб атагани ҳам биринчи марта эмас.\nЎтган йил июлида, генерал-майор унвонини олганидан сўнг Қодиров Россия президентининг содиқ пиёда аскари эканлигини ҳамиша гапиришини ва “агар у амр этса, энг оғир вазифани бажариш учун дунёнинг нариги чеккасига боришга тайёр”лигини айтганди.\nЎтган йили ёзда Қодиров Владимир Путинни Россиянинг “умрбод президенти” қилишни таклиф этган.\nЖонли эфири чоғида Қодиров изоҳлар қолдирган фойдаланувчилардан бирига эътибор берган. У Чеченистон раҳбарини “шайтон” деб атаганди. “Мен сени топаман. Кейин кўрамиз шайтон кимлигини. Сени кечалари ухлай олмайдиган қилиб қўяман, ҳозирдан васиятингни ёзиб қўявер, ўлсанг, оилангга қарашиб туришсин”.\nҚодиров фойдаланувчидан алоқа рақамларини юборишни сўраган: “Мен жуда кўп шайтонларни йўқ қилдим, сени ҳам йўқ қиламан”, деган у.\nАпрель ойи охирларида Грозний суди Чеченистон раҳбарига қарши жиноят иши очишни рад этган терговчининг ҳаракатларида қонунбузарлик йўқ деб топганди.\nҚодировни маҳкамага тортишни эса ҳуқуқбонлар талаб қилишган, зеро Чеченистон раҳбари 2019 йилда уларга очиқча таҳдид қилган эди.\nХусусан, у Чеченистонда инсон ҳуқуқлари бузилиши ҳолатлари ҳақида маълумотларни чоп этадиган ҳуқуқбон ва журналистларни, шунингдек, минтақавий ҳокимиятнинг жойлардаги маҳаллий танқидчиларини “ўлдиришга” чорлаганди.


Трансчегаравий йўналишлар Марказий Осиёда туризм ривожига хизмат қилади | Қозоғистон янгиликлари: Сўнгги хабарлар «Kazakh TV» каналида | Kazakh TV\nТрансчегаравий йўналишлар Марказий Осиёда туризм ривожига хизмат қилади\n4 мамлакат – бир маҳсулот. Қозоғистон туризм соҳаси вакилларининг айтишича, Марказий Осиё давлатлари умумий туристик бренд – «Ипак йўли»ни ривожлантираркан, бир-бирининг манфаатларини ҳисобга олган ҳолда иш юритиш юзасидан янги лойиҳалар кўзлаяпти.\nТИМУР ДУЙСЕНҒАЛИЕВ, «KAZAKH TOURISM» МИЛЛИЙ КОМПАНИЯСИ БОШҚАРУВИ РАИСИ ЎРИНБОСАРИ:\nИпак йўлини қайта тиклашнинг асосий мақсади – шунчаки одамлар оқимини ташкил қилиш эмас, ҳам маънавий, ҳам моддий фойда олиш ҳамдир. Шунинг учун ҳам, масалан, хорижлик турист учун қизиқарли бўлишни истасак, унга ўзимизгагина хос жиҳатларни намойиш қила олишимиз зарур. Бошқача айтганда, бу ҳолат одамларнинг миллий ҳунарлар, ишлаб чиқаришлар, ошхона, урф-одатлар ва анъаналарни қайта тиклашларига туртки беради.\nКелгуси йил май ойида йирик халқаро экспедиция йўлга чиқади. У Қозоғистон, Ўзбекистон, Қирғизистон ва Тожикистоннинг туристлар учун энг жозибадор ҳудудларини қамраб олади. 32 кун давомида трэвел-блогерлар, туроператорлар, географик ҳамжамиятлар аъзолари ва журналистлардан иборат экспертлар гуруҳи 4000 километрдан зиёд масофани босиб ўтади.\nМинтақа туристик потенциалини тарғиб ва ташвиқ қилишдан иборат мақсадни кўзлаган йўналиш миллий парклар, қўриқхоналар, ЮНЕСКО маданий мерос рўйхатига киритилган объектлар орқали ўтади.\nБиз бугунгача мавжуд бўлган тажрибадан фойдаланишга қарор қилдик. Алматидан Шарқ томонга бўлган оммавий маршрут мавжуд, унда Олтин одам топилган жой, Чорин дараси, Кўлсой кўллари, Қарқара водийсига бориш мумкин. Бу – биринчи сегмент, иккинчи сегмент - Қирғизистон ҳудуди. Иссиқ Кўл, Ўш ёдгорликлари, Қирғизистон тоғ кўллари. Кейин – Фарғона водийси, Ўзбекистон. Фарғонадан Помир тоғларига кўтариламиз, яъни Тожикистонга ўтамиз. Тожикистондаги Панж дарёси, Искандар кўл орқали Самарқандга чиқамиз, Самарқанддан Тошкентга қайтамиз. Иштирокчилар Тошкентдан учиб кетишади.\nАналитиклар таъкидлашларича, чегаралараро йўналишлар яратиш воситасида Ипак йўлининг қайта тикланиши минтақадаги барча мамлакатлар ижтимоий-иқтисодий аҳволига ижобий таъсирини кўрсатади. Энг муҳими, ҳамкорликда янги маҳсулотни яратиш ва илгари суриш билан бирга инфратузилмалар яратиш, кўрсатиладиган хизматлар сифатини кўтариш керак.\nШуни ҳам айтиш лозимки, ҳозир бу йўналишда маҳаллий ҳокимликлар билан фаол музокаралар олиб борилаяпти, бизнес-ҳамжамият билан фаол иш юритилаяпти.\nтуризмМарказий ОсиёЧоринОлтин одамЎш


Жорий молиявий йилнинг ўтган тўққиз ойида жаҳонга машҳур “Airbus” авиасозлик компаниясининг даромади 14 фоиз ошди, дейилади “Евроньюс” телеканали хабарида.\nБу кўрсаткич аввалроқ таҳлилчилар тахмин қилганидан анча кўп. Чунки экспертлар мазкур даврда “Airbus” даромади 1,7 фоиз ўсишини билдиришган эди.\nКомпания сўнгги пайтларда маҳсулот етказиб бериш борасида бир нечта йирик шартнома имзолагани туфайли ана шундай ижобий натижага эришди.\nИюль — сентябрь ойларида евроҳудудда ялпи ички маҳсулот ҳажми 0,2 фоиз ўсди.\nБу ягона валюта бирлигига аъзо давлатлар иқтисодиётида кетма-кет иккинчи чоракда ижобий кўрсаткич қайд этилишидир. Хусусан, бундан аввалги уч ойда ЯИМ ҳажми 0,1 фоиз ошганди.\nМазкур натижалар эълон қилиниши билан таҳлилчилар евроҳудуд иқтисодиёти аста-секинлик билан бўлса-да, тикланиш жараёнига ўтди, деган фикрларни илгари суришмоқда.\nХитойнинг Шаньдун провинциясидаги сабзини қайта ишлаш корхонасида ёнғин рўй берди.\nОқибатда 18 киши ҳаётдан кўз юмди, 13 нафар одам тан жароҳати олди. Тўрт кишининг тақдири эса номаълумлигича қолмоқда. Бахтсиз ҳодиса душанба куни тунда Шоугуан шаҳрида содир бўлган. Ўша пайтда ишлаб чиқариш муассасасида 140 нафар ходим бор эди.\nЁнғин сабаби ўрганилаяпти.\nОлти йилда биринчи марта\nАнглиянинг Йоркшир графлигидаги ўрдак фермасида парранда гриппи аниқланди.\nМамлакат атроф-муҳитни муҳофаза қилиш, озиқ-овқат ва қишлоқ хўжалиги вазирлиги мутахассисларининг таъкидлашича, бу инсон ҳаёти учун хавфли саналган “H5N1” вируси эмас. Шу боис унинг одамга юқиш эҳтимоли жуда кам.\nПарранда гриппи билан боғлиқ ҳолат Буюк Британияда сўнгги олти йил ичида биринчи марта кузатилди. Ноябрь ойи бошида эса Германияда унинг “H5N8” тури аниқланган эди.\nЭнг қиммат соат\nЖеневада ўтказилган “Sotheby`s” аукционида чўнтак соати 21,3 миллион АҚШ долларига сотилди.\nОлтиндан ясалган ушбу қимматбаҳо буюмнинг оғирлиги 500 граммга тенг. Соат 1930 йилда АҚШлик банкир Генри Грэйвс буюртмасига биноан, Швейцариянинг “Patek Philippe” компанияси томонидан тайёрланган. Бунинг учун етти йил сарфланган.\nМазкур рукндаги бошқа мақолалар: « Харажатларни тежаш учун танланган йўл\tНоширларимиз фаолияти эътироф этилди »


Омбудсман Гулнора Каримова билан учрашди\n22:00 / 23.06.2019\nЎзбекистон Республикаси Олий Мажлисининг Инсон ҳуқуқлари бўйича вакили (омбудсман) қонунчилик ваколатларини амалий жиҳатдан татбиқ қилиш доирасида ҳибсда сақланаётган ва жазони ўтаётган шахсларнинг шарт-шароитини ўрганиш, шунингдек, улар билан мулоқот олиб бориш тартибида жорий йилда Фарғона, Наманган, Андижон, Сурхондарё, Қашқадарё ва Тошкент вилоятларида жойлашган 11та тегишли муассасанинг фаолияти Омбудсман Улуғбек Муҳамадиев томонидан ўрганилди.\n«Бу даврда жазони ижро этиш ва ҳибсда сақлаш муассасаларида бўлиб турган шахслардан 582та мурожаат келиб тушган», деб ёзади Омбудсманнинг расмий сайти.\nЖорий йилнинг июнь ойида Омбудсман бошчилик мониторинг гуруҳи Тошкент вилоятининг Зангиота туманида жойлашган №21-сонли аёллар учун умумий тартибли колонияга ташриф буюрди. Гуруҳ таркибида Омбудсманнинг соғлиқни сақлаш соҳасидаги эксперти ҳам иштирок этди. 2017 йилдан буён мазкур колонияда бўлиб турган маҳкумалардан Омбудсман номига 203та мурожаат келиб тушган.\nТадбир давомида турар жойларнинг жиҳозланганлиги, санитария-гигиена талаблари, маҳкумаларнинг овқатланиш, меҳнат қилиш, маънавий-маърифий ишлар ва уларга тиббий хизмат кўрсатишни ташкил этиш қонунчиликка нечоғлик мос келиши ўрганилди.\nОмбудсман томонидан 700дан зиёд судланган аёллар билан жамоавий учрашувлар ўтказилган. Уларга судланганларнинг ҳуқуқ ва эркинликларини таъминлаш бўйича мамлакатимизда амалга оширилаётган чоралар етказилди, бу жараёнларда Омбудсман институтининг роли тушунтирилди. Келиб тушган мурожаатларга кўра, Омбудсман томонидан 87 нафар аёл шахсан қабул қилинган. Мурожаатлар асосан маҳкумаларнинг оила аъзолари ҳуқуқларини таъминлаш, қариндошлари билан алоқа ўрнатилишида ёрдам кўрсатиш, шунингдек мулк ва моддий ҳуқуқларга доир масалаларда бўлган.\nОмбудсманнинг муассасага ташрифи давомида у шу муассасада бўлиб турган Гулнора Каримова билан ҳам учрашган. Суҳбат давомида Гулнора Каримова муассасанинг тиббий шахсий таркибига ўз вақтида кўрсатилаётган тиббий ёрдам ва эътибор учун миннатдорчилик билдирган.\n«Ўрганиш жараёнида муассасада Гулнора Каримовани тиббий кўрикдан ўтказиш учун кардиология, неврология, гастроэнерология, эндокринология ва гинекология соҳасидаги етакчи мутахассислар жалб қилингани қайд этилган. Айрим махсус кўриклар ИИВнинг марказий госпиталида ўтказилган. Врачлар кўрсатмасига асосан у тизимли равишда зарур тиббий препаратларни олиб турибди. Бугунги кунда Гулнора Каримованинг умумий ҳолати қониқарли, у соғлом овқатланиш рационини қабул қилмоқда», — дейилади Омбудсман ҳисоботида.\nҚозоғистон ССВ вазири: Пандемияга қарши Ўзбекистон тажрибаси ўрганишга арзийди\nМансабдорлар устидан тушган шикоятларнинг 1250 таси асосли бўлиб чиқди — Омбудсман\n23:31 / 13.02.2021\nҚийноққа солиш, шафқатсиз ва ғайриинсоний муомалада бўлиш ҳолатлари бўйича Омбудсманга мурожаатлар охирги 4 йилда 7 баробарга ошди


Илмли ёшлар – юрт келажаги — XUTBA.UZ\n08 01 2021 - 12:01 / - Жумуъа мавъизалари\nМуҳтарам азизлар! Тарихдан маълумки, барча буюк давлатларда ёшлар тарбиясига алоҳида эътибор қаратилган. Зеро, айнан жисмонан соғлом ва ақлан салоҳиятли ёшлар ўз юртининг қудрати ва равнақига замин яратади. Ҳар бир ота-она ҳам ўз навбатида фарзандининг истиқболи, бахт-саодати ва келажакда мустақил ҳаёт кечириб, жисмоний, маънавий ва руҳий жиҳатдан баркамол авлод бўлиб етишишини ният қилади. Шундай экан, ота-она ўз фарзандининг ёшлик чоғини мазмунли, намунали, фойдали ишлар ва савобли амаллар билан ўтказишига ёрдамчи бўлмоғи лозим. Бу ҳақда Аллоҳ таоло Қуръони каримда шундай марҳамат қилади:\nяъни: “Эй имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангиз” (Таҳрим сураси 6-оят).\nРасулуллоҳ саллаллоҳу алайҳи васаллам “ўзларингизни ва аҳл-оилангизни дўзахдан сақланглар!” оятини тиловат қилдилар. Шунда: “Ё Расулуллоҳ, биз оиламизни дўзахдан қандай қилиб сақлаймиз?” – дейилди. У Зот: “Уларни Аллоҳ яхши кўрадиган нарсага буюрасизлар, Аллоҳ ёмон кўрадиган нарсадан қайтарасизлар”, – дедилар” (Имом Ибн Мардавайҳ ривоятлари).\nИслом динида болаларни ҳали болалигиданоқ гўзал ахлоқ ва одобга ўргатиб бориш тавсия этилади. Имом Бухорий ривоят қилган ҳадиси шарифда шундай дейилади:\n﴿عن عُمَرَ بْنَ أَبِى سَلَمَةَ يَقُولُ، كُنْتُ غُلامًا فِى حِجْرِ النَّبِىّ صلى الله عليه وسلم وَكَانَتْ يَدِى تَطِيشُ فِى الصَّحْفَةِ فَقَالَ لِى رَسُولُ اللَّهِ صلى الله عليه وسلم: «يَا غُلامُ سَمِّ اللَّهَ وَكُلْ بِيَمِينِكَ وَكُلْ مِمَّا يَلِيكَ فَمَا زَالَتْ تِلْكَ طِعْمَتِى بَعْدُ»﴾ (رواه الامام البخاري).\nяъни: Умар ибн Абу Салама разияллоҳу анҳу айтадилар: “Мен Расулуллоҳнинг қарамоғларида ёш бола эдим. Овқат вақтида қўлимни товоқнинг ҳамма ерига узатар эдим. Шунда Расулуллоҳ менга: “Эй болакай! Аввал, “Бисмиллоҳ”ни айтгин, сўнгра ўнг қўлинг билан, ўзингни олдингдан егин”, – деб ўргатдилар. Шундан бери ўшандай овқатланадиган бўлдим” (Имом Бухорий ривоятлари).\nДинимизда ёшларни асосан ростгўйлик, ваъдага вафо, омонатдорлик, каттага ҳурмат, кичикка иззат, ўзгаларга меҳр-оқибатли бўлиш каби фазилатлар соҳиби қилиб вояга етказишга катта аҳамият қаратилади. Пайғамбаримиз саллаллоҳу алайҳи васаллам ҳадиси шарифда шундай марҳамат қилдилар:\n﴿لَأَنْ يُؤَدِّبَ الرَّجُلُ وَلَدَهُ خَيْرٌ مِنْ أَنْ يَتَصَدَّقَ بِصَاعٍ﴾ (رواه الإمام الترمذي عن جابر بن سمرة)\nяъни: “Киши ўз фарзандини тарбия қилиб бир нарса ўргатиши – бир соъни садақа қилишидан яхшироқдир” (Имом Термизий ривоятлари). (Бир соъ – тақрибан, икки кг майизнинг қийматига тенг бўлади).\nЁшларнинг жисмонан бақувват, танлари соғлом, ғайратли ва шижоатли бўлишларида жисмоний тарбиянинг аҳамияти каттадир. Ислом дини таълимотида жисмоний тарбия тушунчаси замирига нафақат бадан тарбия машқлари билан шуғулланиш балки инсон саломатлиги учун зарур бўлган барча омилларга риоя қилиш, айни пайтда саломатлик учун зарарли, балки ҳаёт учун хавфли бўлган иллатлардан сақланиш назарда тутилади. Қуйидаги ҳадиси шариф шунга далолат қилади:\n﴿عَنْ أَبِي رَافِعٍ، قَالَ: «قُلْتُ يَا رَسُولَ اللهِ، أَ لِلْوَلَدِ عَلَيْنَا حَقٌّ كَحَقِّنَا عَلَيْهِمْ؟» قَالَ: «نَعَمْ، حَقُّ الْوَلَدِ عَلَى الْوَالِدِ\nأَنْ يُعَلِّمَهُ الْكِتَابَةَ وَالسِّبَاحَةَ وَالرَّمْيَ، وَأَنْ يُؤَدِّبَهُ طَيِّبًا»﴾ (رواه الإمام البيهقي).\nяъни: Абу Рофиъ айтадилар: Мен: Ё Расулуллоҳ саллаллоҳу алайҳи васаллам! Бизнинг болаларимизда ҳаққимиз бўлгани каби, уларнинг ҳам бизда ҳақлари борми? – деб сўрадим. Шунда Расулуллоҳ саллаллоҳу алайҳи васаллам: “Ҳа, боланинг отадаги ҳаққи унга ёзишни, сузишни, камондан отишни ўргатиши ҳамда ҳалол ва покиза нарсалар бериб тарбиялашидир”, – дедилар (Имом Байҳақий ривоятлари).\nШуни ҳам таъкидлаш керакки, ёшларимизнинг бўш вақтларидан унумли фойдаланиб, уларга касб-ҳунарни ўргатишимиз – айни муддаодир. Пайғамбаримиз саллаллоҳу алайҳи васаллам меҳнаткаш ва касб-ҳунарли кимсаларни мақтаб шундай деганлар:\n﴿اِنَّ اللهَ يُحِبُّ الْعَبْدَ المُحْتَرِفَ﴾ (رواه الإمام الترمذى).\nяъни: “Аллоҳ таоло касб-ҳунарли кишини яхши кўради” (Имом Термизий ривоятлари).\nМуҳтарам жамоат! Ислом дини таълимотида ёшларни ақлан тарбия қилиш ҳам муҳим масала саналади. Бунда уларни манфаатли илм соҳиби қилиб тарбиялаш, фикрий ва илмий жиҳатдан етук инсон қилиб камолга етказиш назарда тутилади. Ислом динида илм деганда диний ва дунёвий илмлар тушунилади. Диний илм инсоннинг асосан охирати учун зарур бўлса, дунёвий илм инсоннинг асосан дунёсини ободлиги учун зарурдир. Бу ҳақда Имом Суютий раҳматуллоҳи алайҳ ўзларини “Ал-Жомиъус соғир” асарларида қуйидаги хабарни келтирганлар:\n«خَيْرُكُمْ مَنْ لَمْ يَتْرُكْ آخِرَتَهُ لِدُنْياهُ ولا دُنْياهُ لآخِرَتِهِ ولَمْ يَكُنْ كَلاًّ على النَّاس» (رواه الإمام الخطيب والإمام الديلمي).\nяъни: “Сизларнинг энг яхшингиз – бу дунёсини деб охиратини унутмаган, охиратини деб бу дунёсини унутмаган ва ўзгаларга малол келтирувчи бўлмаганингиздир”. Ушбу таълимотларга жону дили билан амал қилган аждодларимиз, буюк бобокалонларимиз ҳам шариат, ҳам тариқат ва ҳам илм-фан соҳасида бутун дунёга ўрнак бўлганлар.\nЁшлик даврининг эътиборга молик жиҳатлари жуда кўп. Ўспиринлик вақти инсоннинг феъл-атвори ва руҳияти шаклланадиган асосий давр бўлиб, айни шу даврда уларга алоҳида аҳамият қаратмоқ лозим. Жумладан, ёшларни аҳли солиҳ кишилар билан дўсту биродар бўлишларини таъминлаш зарур. Пайғамбаримиз алайҳиссалом ҳадиси шарифларининг бирида шундай деганлар:\n﴿مَثَلُ الْجَلِيسِ الصَّالِحِ وَالسُّوْءِ كَحَامِلِ الْمِسْكِ وَنَافِخِ الْكِيرِ فَحَامِلُ الْمِسْكِ إِمَّا أَنْ يُحْذِيَكَ وَإِمَّا أَنْ تَبْتَاعَ مِنْهُ وَإِمَّا أَنْ تَجِدَ مِنْهُ رِيحًا طَيِّبَةً وَنَافِخُ الْكِيرِ إِمَّا أَنْ يُحْرِقَ ثِيَابَكَ وَإِمَّا أَنْ تَجِدَ رِيحًا خَبِيثَةً﴾ (رواه الإمام البخاري عَنْ أَبِي مُوسَى رَضِيَ اللَّهُ عَنْهُ).\nяъни: “Яхши ҳамсуҳбат билан ёмон ҳамсуҳбатнинг мисоли мушки анбар сотувчи билан темирчининг босқонига ўхшайди. Мушки анбар сотувчи атридан совға қилиши ёки ундан сотиб олишингиз, ҳеч бўлмаса унинг хушбўйидан баҳра олишингиз мумкин. Аммо темирчининг босқони эса, ё кийимингизни куйдиради, ҳеч бўлмаса тутуни димоғингизни ачитади”(Имом Бухорий ривоятлари).\nХалқимизда: “Қозонга яқин юрсанг қораси юқади” деган нақл ҳам бор. Ҳасанул Басрий раҳматуллоҳи алайҳ бир куни одамларга: “Экин пишиб етилгандан сўнг нима қилинади?” – деб савол бердилар. Улар: “Ҳосили йиғиб олинади”, – дейишди. Шунда Ҳасанул Басрий: “Шуни билингларки, гоҳида экин пишиб етилмасидан олдин унга офат, касаллик етиши ва уни нобуд қилиши ҳам мумкин”, – деб ёшлар тарбиясига эътиборли бўлишга, кишининг ёшлик даврини қандай ўтказиши унинг келажакда ким бўлиб етишишида муҳим ўрин тутишига ишора қилдилар. Ёшлик даври – қалбнинг мусаффолигини сақлаш, уни имон ва илму маърифат нури билан тўлдириш учун энг қулай фурсатдир.\nҲар бир киши фарзанди дунёда бахт-саодатли, илм-маърифатли, обрў-эътиборли бўлишини, охиратда эса жаннатий бўлиши орзусида бўлар экан, фарзандини ёшлигиданоқ одоб-ахлоқли, илм-маърифатли қилиш билан биргаликда, Яратганни танитиб, Пайғамбари ким, дини нима, калимасини биладими, мазҳаби қайси, мазҳабида маҳкам туриш лозимлиги, ҳар хил бузғунчи оқимлар ва кимсалар фитналаридансақланиши ва бошқа зарурий нарсаларни ўргатиши ҳам лозим бўлади. Чунки мусулмоннинг фарзанди буларни билмаслиги ота-оналарининг жиддий ва катта камчилиги ҳисобланади.\nУламоларимиз ёшларни янги экилган ниҳолга ўхшатадилар. Боғбон ниҳолни парваришлаб, вақтида сувини қуйиб, нотўғри ўсган шохларини бутаб турса, янги кўчат чиройли ва боғбон кўзлагандай бир гўзал дарахт бўлиб шаклланиб, мева беради. Ёшларни ҳам “ҳали ёшку” демасдан, уни ўз вақтида одоб-ахлоқи, таълим-тарбияси, илм-маърифати билан ҳар бир ота-она ва масъуллар шуғулланса, келажакда бизнинг фарзандларимиздан ҳам Имом Бухорий, Имом Мотуридий, Алишер Навоий, Хоразмий, Ибн Сино, Фарғоний каби буюк олиму алломалар чиқади, иншааллоҳ.\nПайғамбаримиз алайҳиссалом ҳадиси шарифда шундай марҳамат қилдилар:\n﴿مَا نَحَلَ وَالِدٌ وَلَدًا مِنْ نَحْلٍ أَفْضَلَ مِنْ أَدَبٍ حَسَنٍ﴾ (رواه الإمام الترمذي).\nяъни: “Ота ўз боласига чиройли одобдан кўра яхшироқ нарса бера олмайди” (Имом Термизий ривоятлари).\nМуҳтарам жамоат! Ёшлар тарбияси ва камолоти мақсадида юртимизда кенг кўламли ишлар амалга оширилаётганига ўзингиз гувоҳ бўлмоқдасиз. Ёшлар орасида китобхонликни ошириш учун жойларда янги кутубхоналар ташкил этилаётгани, мусобақалар ўтказилаётгани, уларнинг бўш вақтини мазмунли ташкил этиш учун жойларда тўгараклар, технопарклар очилаётгани, ёш олимлар учун берилаётган турли имтиёзлар шулар жумласиндандир.\nЖумладан, 2020 йил 28 декабрь куни муҳтарам Юртбошимизнинг Олий Мажлисга Мурожаатномасида 2021 йил – “Ёшларни қўллаб-қувватлаш ва аҳоли саломатлигини мустаҳкамлаш йили”, деб эълон қилиниши ҳам баркамол авлоднинг тарбиялаш ишларига бунданда кўпроқ аҳамият қаратилишини англатади.\nЗеро, имон-эътиқоди мустаҳкам, илм-маърифатли, жисмонан соғлом ёшлар юртнинг буюк келажаги гаровидир. Буларнинг барчаси ҳукуматимиз томонидан фарзандларимизнинг илм олишлари, аждодларига муносиб авлод бўлишларига қаратилаётган эътиборнинг ёрқин намунасидир. Умид қиламизки, ушбу ташаббуслар яқин тарихимизда ўзининг самарасини беради, иншааллоҳ.\nМуҳтарам азизлар! 14 январь юртимизда “Ватан ҳимоячилари куни” сифатида нишонланади. Дарҳақиқат, Ватан – муқаддас макон. Уни ҳимоя қилиш, душманлардан асраш, унинг равнақи ва фаровонлиги йўлида хизмат қилиш – ҳар бир инсон учун ҳам фарз, ҳам қарздир. Ватан сарҳадлари дахлсизлигини таъминлаш, юрт шаъни ва ор-номусини кўз қорачиғидек асраб-авайлаш шу заминда яшаётган ҳар бир имонли, эътиқодли ва ихлосли фарзанднинг муқаддас бурчидир. Шуни алоҳида таъкидлаш жоизки, тинчликни сақлаш, мустақиллигимизни янада мустаҳкамлаш, юртимиз барқарорлиги ва хавфсизлигини таъминлашда миллий армиямизнинг алоҳида ўрни бор.\nДинимизда Ватанни ҳимоя қилиш ишига ўзини бахшида этиш энг улуғ савобли амаллардан эканлиги айтилган. Бу тўғрида Пайғамбаримиз саллаллоҳу алайҳи васалламдан шундай ҳадиси шариф ривоят қилинган:\n﴿عَيْنَانِ لَا تَمَسُّهُمَا النَّارُ: عَيْنٌ بَكَتْ مِنْ خَشْيَةِ اللهِ وَعَيْنٌ بَاتَتْ تَحْرُسُ فِي سَبِيلِ اللهِ﴾) رواه الإمام الترمذي).\nяъни: “Икки кўз эгасини дўзах оташи куйдирмас: бири – Аллоҳнинг азобидан қўрқиб йиғлаган кўз, иккинчиси – Аллоҳ йўлида қўриқчилик қилиб бедор бўлган кўз” (Имом Термизий ривоятлари).\nКиндик қони тўкилган Ватанни, шу мустақил юртни кўз қорачиғидай асраб-авайлаш инсон учун гўё ўз оиласини, шаънини, ор-номусини, имон-эътиқодини ҳимоя қилиш кабидир. Бу йўлда фидоий бўлган киши юксак мақомга етиши улкан ажрлар соҳиби бўлиши ҳақида башоратлар мавжуд бўлиб, Пайғамбаримиз саллаллоҳу алайҳи васаллам шундай марҳамат қилганлар: “Кимки Аллоҳ таоло йўлида бир кундуз ёки бир кеча чегара пойласа, унга бир ой кундузи (нафл) рўза тутиб, кечаси ибодат қилганлик савоби ёзилади. Кимики сарҳадни қўриқлаб турганда ҳалок бўлса, унга ҳам худди шундай ажру-савоб мукофоти бўлади ва шаҳидлик мақоми берилиб, барча фитналардан омонда бўлади”(Имом Насаий ривоятлари).\nИМОН ҲАЛОВАТИ – АҚИДА МУСАФФОЛИГИДА


ЎзА - “TexnoBus” таълим платформасида биринчи бўлиб Тошкент вилояти ёшлари қатнашди\n“TexnoBus” таълим платформасида биринчи бўлиб Тошкент вилояти ёшлари қатнашди\nИнновацион ривожланиш вазирлиги томонидан чекка ҳудудларда мамлакатимиз ривожланиши учун муҳим бўлган соҳаларга қизиқувчи ёшларга таълим беришга мўлжалланган “TexnoBus” технологик мобил таълим платформасига старт берилди.\nУшбу таълим платформаси республиканинг ҳар бир ҳудудида босқичма-босқич ташкил этилаётган Ёшлар технопаркининг асосини яратиш ва унда фаолият олиб борувчи иқтидорли ёшлар жамоасини шакллантириш мақсадида ишлаб чиқилди.\n“TexnoBus” барча қулайликларга эга бўлиб, керакли замонавий қурилмалар билан жиҳозланган. Таълим автобуси бир вақтнинг ўзида 12 нафар ўқувчини ўқитиш имконига эга.\nИнновацион таълим платформасида ёшларга робототехника ва электроника, 3D прототиплаштириш, дастурлаш ва бошқа интерактив йўналишлар бўйича таълим берилади.\nИлк ташриф Тошкент вилоятининг Оҳангарон ва Олмалиқ шаҳрига уюштирилди. Ҳудуд ёшларига илк маҳорат дарслари Инновацион ишланмаларни жорий этиш илмий-амалий маркази директори ўринбосари Акбархон Собирхонов ва Иқтидорли ёшлар билан ишлаш бошқармаси бош мутахассиси Азизбек Илҳомов томонидан ўтказилди. Маҳорат дарсларида ҳудуддаги 60 нафардан ортиқ иқтидорли йигит-қиз иштирок этди.\nМаҳорат дарслари давомида ёшларга Ёшлар академияси ва Оҳангарон шаҳрида ташкил этилаётган Ёшлар технопарки бўйича маълумотлар, уларда яратилаётган имкониятлар ва шарт-шароитлар тушунтирилди.